text:
Yvirtøkurnar hjá Javnaðarflokkinum
24. september 2018
Kostnaðurin av yvirtøkum Javnaðarfloksins koma til eitt nýtt landsstýrið, og føroyingar fáa rokningina
Jónleif Johannesen roynir at blása seg upp um Sambandsflokkin. Jónleif er ikki á rætta stað. Sambandsflokkurin fegin vil samstarva við Javnaðarflokkin, men tíverri er flokkurin hjá Jónleifi snaraður til at blíva ein loysingaflokkur.Kanska Jónleif kann hjálpa til at venda flokkinum?
Dýr familjumál
Hesaferð vóru kostaðarmiklu familjumálini ovast á skrá. Hetta sjálvt um økið er professionelt umsitið, og vandin fyri ógegni er burtur. Kærumøguleikar virkaðu eisini sera professionellir.
Útlendingamál eru eisini klár at yvirtaka, hóast ongar fyrireikingar eru gjørdar. Eftir er at gjalda rokninginina. Hon verður send næsta landstýrið at gjalda, og føroyingar fáa sjálvandi eisini rokningina.
Einki er ókeypis, nú fullveldisflokkar stýra.
Blokkstuðulin er fastfrystur, og røddir ljóða upp í saman um ein blokkniðurskurð afturat. Tjóðveldi fær sítt.
Á Fólkatingi
Javnaðarflokkin á Folkatingi hevur í fleiri ár mælt til tað sama. Somuleiðis hevur Javnaðarflokkurin á Fólkatingi ákært danir fyri at keypa sær vald við peningi úr ríkinum.
Tað vil siga, at blokkurin, sum jú er játtaður til sjúkrahús, pensiónir og almenna forsorg, eru pengar fyri vald, sambært nýggja Javnaðarflokkinum.
Er Javnaðarflokkin blivin loysingaflokkur á hædd við Tjóðveldi og Framsøkn?
Sær nakar mun á teimum?
Stjórnaskipanarbroytingin, sum kom frá løgmanni sjálvum, leggur upp til loysing ígjøgnum bakdyrnar.
Upp undir seinasta val
Tá val var seinast, førdi Javnaðarflokkurin seg fram sum ein sambandsflokkur. Tá ið valið var av, hamskiftist flokkurin og ballaði seg gleðiliga í føvningin á Tjóðveldi og Framsøkn. Hetta hevur ikki líkst Javnaðarflokkinum.
Nú vit fara inn í eitt nýtt valár.
Tað skal ikki undra nakran, um Javnaðarflokkurin aftur fer at tosa, sum ein sambandsflokkur. Atkvøðurnar skulu jú koma frá sambandsfólki fyri síðani at brúkast saman við Tjóðveldi.
Tað gongur sjón fyri søgn. Tey biðja jú um at sleppa at halda fram við somu samgongu - við Tjóðveldi og Framsøkn. Kumpassnálin, sum fyrr stóð á frælsi, javnrættindi og brøðralagið, er dottin av. Sjálv kumpassin slept fyri borð. Loysingarfólkini hava fríar ræsur at beistast og bólta sær.
Rokningin 784, at gjalda við kassa 1.
Útreiðslurnar á fíggjarlógini eru hækkaðar 784 milliónir, síðan samgonga tók við. Fiskivinnan er gjørd politisk aftur, og álitið á hana er í fríum fallið millum manna. Útflutningurin er eisini minkaður munandi, meðan útreiðslurnar hækka støðugt.
Sporini ræða
Føroyar høvdu eina liknandi samgongu í tíðarskeiðinum 1985-1989. Hon leygði lunnar undir húsagangin fyrst í nýtiárunum.
Tað hevði verið tápuligt at gjørt somu feilir aftur, sum løgdu lunnar undir eina tað svárastu kreppu i nýggjari tíð.
Føroyum tørva støðufesti
Sambandsflokkurin ger tað hann sigur. Hann ansar eftir tínum rættindum í ríkinum, tínum pengum, og fólksins viðurskiftum yvirhøvur.
Hann ansar væl eftir, at fíggjarviðurskifti Føroya verða forsvarliga umsitin.
Hann ansar eftir at vinnulivið, sum heldur øllum øðrum uppi, sleppur at virka á frían hátt, undir ábyrgd.
Tú veitst, hvar tú hevur Sambandsflokkin.
Edmund Joensen
løgtingsmaður fyri Sambandsflokkin
RN
Aftur


c: text/html

text:
Vinnuháskúlin liggur sera væl fyri við útsýni yvir allan Nólsoyarfjørð og eisini yvir Skálatrøð.
Skúlin hevur tí fingið sær tvey vevkamera sum standa uppi á brúnni á skúlanum, tað eina vísir yvir Skálatrøð og bátahavnina, hitt vísir Nólsoyarfjørð og allan molan.
Vit hava nú eisini fingið eitt vevkamera á skúlanum við Krákugjógv, tað vísir oman yvir Havnina frá Krákugjógv.
Trýst á myndirnar her niðanfyri fyri at síggja røttu myndirnar, sum verða uppdateraðar 4 ferðir um minuttin.
Mynd frá skúlanum við Krákugjógv
Her er mynd frá Vinnuháskúlanum 360 stig runt, royn hetta…
SLÓÐIR:
Ynskir tú at fylgja við ferðsluni á sjónum ella í luftini, so er møguleikin her.
Ferðslan á sjónum trýst her
Ferðslan í luftini trýst her
Google Maps 3D myndir av VINNUHÁSKÚLANUM
vel eitt stað:

robotstxt: allowed

filter: keep


text:
Philadelphia
Philadelphia er stórbýur í amerikanska stakríkinum Pennsylvania. Býurin liggur tætt við amerikonsku eysturstrondina. Við umleið 1,4 mió. íbúgvum er Philadelphia størsti býurin í stakríkinum og sættstørsti býur í USA. Áin Delaware rennur tætt framvið býnum.
SøgaEdit
Enski kvekarin William Penn setti býin á stovn í 1682. Philadelphia var fyrsti høvuðsstaðurin í USA: 5. september 1774 til 24. oktober 1774). Amerikanska Frælsisyvirlýsingin varð samtykt 4. juli 1776 í Philadelphia.
MyndirEdit
Húsini hjá Edgar Allan Poe.
Sjálvstýrishøll, Philadelphia.
Sí eisiniEdit
Ávísingar úteftirEdit
- Heimasíða: phila.gov


text:
Læknaviðtalan í Miðlon
Tá læknaviðtalan í Miðlon læt upp í 2012, sum tann einasta heilt nýggja læknaviðtala í Føroyum í longri tíð, var eitt ynski frá viðtaluni um at fáa eina heimasíðu.
Vit fóru undir at menna hesa heimasíðu, í tøttum samstarvi við viðtalustarvsfólkið.
Dentur var lagdur á:
- Borgarin skuldi hava lætta atgongd til upplýsingar, so sum hvør starvast í viðtaluni, upplatingartíðir, nær viðtalan er stongd vegna feriu ella skeið. Kunning um nær og hvørjir vikarar/hjálparlæknar eru til arbeiðis.
- Borgarin skuldi hava møguleika at samskifta við viðtaluna, biðja um tíðir, endurnýggja reseptir o.a.
- Frá viðtalusíðuni skuldi verða lætt viðlíkahald, skuldi verða møguligt hjá viðtalustarvsfólkinum at leggja tíðindir á heimasíðuna. Leggja ymsar vegleiðingar ella kunningartilfar inn á síðuna.
- Samskifti yvir portalin skuldi koma ístaðin fyri samskifti yvir teldupost, sum var sera tíðarkrevjandi hjá viðtalustarvsfólkunum. T.d. langir teldupostar ella nógv samskifti aftur og fram. Harafturat var tað ein trygdartrupulleiki við samskifti yvir teldupost.
- Skipanin skuldi verða trygg fyri borgaran.
Kunning um verkætlan
- Kundi | Læknaviðtalan í Miðlon
- Dagf. | 2/15/2013
- Slag | Heimasíður
- URL | www.laknarmidlon.fo


text:
Í dag hava okkara megnar kvinnur, Ann Thomsen og Sunniva Bjarnastein, fingið handa Fólkaheilsuvirðisløn 2016. Hetta hendi á Fólkaheilsustevnuni og var tað Sirið Stenberg, sum handaði teimum heiðursbræv, blómur og gávukekk.
Á heimasíðuni, folkaheilsa.fo, stendur soleiðis :
Sirið Stenberg, landsstýriskvinna, lat í dag undangongukvinnunum Ann Thomsen og Sunnivu Bjarnastein úr Bragdinum Fólkaheilsuvirðislønina 2016.
Fyrrapartin var Fólkaheilsuráðstevna hildin fyri fullsettum sali í Norðurlandahúsinum. Fyri fyrstu ferð varð serlig Fólkaheilsuvirðisløn latin. Ein dómsnevnd hevur mett um tey tilnevndu og tikið støðu til, hvør ið skuldi hava virðislønina í ár. Í viðmerking sigur Sirið Stenberg, landsstýriskvinna:
– Vit eiga at heiðra hesum eldsálum, sum ótroyttiliga gera tað møguligt hjá øðrum at styrkja heilsuna og lívsvirðið. Veruligi vinnarin av tí virðismikla arbeiði, sum hesi fremja, er fólkaheilsan hjá okkum øllum.
Endamálið við at lata Fólkaheilsuvirðislønina er at heiðra tann ella tey, sum hava gjørt eitthvørt tiltak, sum er við til at fremja fólkaheilsuna. Á henda hátt ber til at varpa ljós á tey mongu og ymsu tiltøkini, sum verða gjørd kring landið, og sum eru við til at betra um fólkaheilsuna.
Í grundgevingini sigur dómsnevndin soleiðis:
”Dómsnevndin var á einum máli um, at Fólkaheilsuvirðislønin 2016 verður givin undangongukvinnunum Ann Thomsen og Sunnivu Bjarnastein.
Ann Thomsen er forkvinna í Bragdinum og Sunniva Bjarnastein er limur í motiónsbólkinum.
Báðar hesar kvinnur hava ein stóran leiklut í at fáa fólk at røra seg meira. Hetta sæst m.a. aftur í stóru undirtøkuni millum kvinnur úr øllum landinum, sum koma saman til árligu kvinnurenningina, har Bragdið samskipar renningina, gangi ½-maraton og fólkaheilsurenning.
Umframt at skipa fyri rørslutiltøkum í Havnini, so hevur Bragdið eisini stuðlað undir fólkaheilsutiltøkum kring landið í samstarvi við Fólkaheilsuráðið, til frama fyri fólkaheilsuna. Her hava Ann og Sunniva haft týðandi leiklutir.
Arbeitt hevur verið og verður miðvíst árið runt við skipaðum rørslutiltøkum, eisini uttan at tala er um beinleiðis kapping. Fyri ein stóran part er talan um eina kveikingarrørslu til at fáa flest møgulig at røra seg meira. Hetta hevði ikki borið til uttan eldsálir sum Ann og Sunnivu.
Ann og Sunniva hava eisini í fleiri ár skipað fyri rennivenjing fyri kvinnur í øllum aldri, støddum og venjingarstøðu, hvønn hósdag og leygarmorgun í øllum veðrið.
Tey, sum hava innstillað Ann og Sunnivu til at fáa Fólkaheilsuvirðislønina 2016, rósa teimum fyri teirra jaliga lyndi, áræði, áhaldni og fyri at verða góðar í ráðum, tá talan er um rennivenjing”.
Her í Bragdinum fegnast vit um heiðurin og gleðast við teimum og ynskja hjartaliga tillukku.


text:
HM/EM landsliðið í luftina kl. 18.30
So eru (í skrivandi løtu) minni enn trý korter til føroyska liðið fer í luftina, og avgerðin fellur um, hvør verður vinnarin í bólkinum, sum verður spældur í Høllini á Hálsi.
Føroyska liðið er í løtuni ávegis til høllina, har møtstøðuliðið verður Kýpros. Vinnarin av dystinum vinnur sær rættindi til víðari luttøku í HM kappingini.
Dysturin byrjar kl. 18.30, og verður vístur beinleiðis í Kringvarpinum og stroymaður á internetinum
Dómarar í dystinum í kvøld vera Dominik Pawel Biegajlo úr Onglandi og Alexander Sikanjic úr Liktinstein.
Stroyming: https://www.youtube.com/watch?v=ZgqblpoMXEo


text:
Samkyndir menn skulu eisini sleppa at geva blóð
24. juli 2018
Vit í Ungmannafelagnum Samband halda, at samkyndir menn skulu sleppa at geva blóð, eins og allir aðrir samfelagsborgarar.
Tey, ið hava verið útsett fyri HIV smittu nýliga, skulu ikki sleppa at geva blóð – men tað skal fevna um alt fólkið. Ein maður skal ikki verða útilokaður einans grundað á, at hann er samkyndur.
Hugt skuldi heldur verið eftir lívsstílinum hjá tí einstaka, um viðkomandi hevur blóð ið er egnað og uttan smittu. Alt í alt, skulu vit taka kjakið upp og ikki stigmatisera. Lógin í dag byggir á kynsliga samleikan heldur enn kynsliga virksemið og hetta skulu vit gera upp við.
Sambært Styrelsen for Patientsikkerhed í Danmark, verður blóðið kannað so mikið væl, áðrenn tað verður nýtt, at vandin fyri at blóðið inniheldur HIV ella Hepatitis er minimalur.
Líkindi eru til, at nýggj leiðbeining kemur frá Styrelsen for Patientsikkerhed á heysti í 2018 og tískil skulu vit taka atlit til leiðbeiningina.
Leggjast skal afturat, at vit aldrin skulu fara á kompromis við trygdina hjá sjúklinginum og tí skulu vit velja at fylgja stevnumiðunum uttanfyri Føroyar, eitt nú Danmark.
Nevndin í Ungmannafelagnum Samband
RN
Aftur


text:
Eivør fyri fyrstu ferð
Í summar verður 11. Summar Festivalurin hildin í Klaksvík, og fyri fyrstu ferð verður føroyska tónleikadrotningin Eivør Pálsdóttir eitt av føroysku høvuðsnøvnunum á festivalinum.
Tað hevur áður verið upp á tal, at Eivør skuldi syngja á Vágsbøi, og nú hevur tað umsíðir lukkast pørtunum at finna saman – og tað eru upp á tíðina, vildu mong sagt.
Eivør er eitt tað størsta føroyska tónleikanavnið nakrantíð, og hon er kend víðahvar fyri sín tónleik og sínar framúr góðu framførslur. Tað byrjaði við Ársins Songrødd og síðani Prix Føroyar við Clickhaze, men í meira enn 10 ár hevur Eivør verið okkara helst kendasti solistur.
Eivør hevur nógv at gera við framførslum og innspælingum úti í heimi, og hon verður roknað sum ein sonn stjørna á norðurlendska tónleikapallinum. Eivør hevur vunnið óteljandi heiðurslønir fyri sín tónleik í Føroyum, Íslandi og Danmark.
Sterkasta vápnið hjá Eivør er hennara fantastiska rødd, men hon er eisini dugnaligur komponistur og framúr tulkari av tónleiki.
Á Summar Festivalinum fer Eivør at hava framførslu við bólki á stóra palli á Vágsbøi.
– Vit eru sera fegin um, at vit umsíðir kunnu bjóða okkara gestum Eivør á Vágsbøi. Hetta hevur verið leingi ávegis, og tí er tað ein serliga gleði at ynskja Eivør vælkomin á Summar Festival, sigur Erik Biskopstø, sum er ein av fyrireikarunum.
Summar Festivalurin verður hildin í døgunum frá 7. til 9. august.


text:
Eftir at Randi Kúrberg leingi hevur verði nær við at betra sítt egna føroyska met, so gjørdi hon ikki mætari enn at betra tað tvær ferðir í kapping í Tórshavn í vikuskiftinum. Hon betraði harumframt føroyska metið í kasti 5-kampinum.
Fyrsta grein í kasti 5-kamp er hamarkast, og har legði Randi út við at kasta hamaran 37.31 m, ella bara 11 cm styttri enn føroyska metið hon setti í Lyngby í fjør. Annað og triðja kast betraðu ikki hennara støðu, men í fjóra kasti betraði hon sítt føroyska met við precist ½ m tá hon kastaði hamaran út á 37.92 m. Í fimta kom so perlan, tá hon kastaði hamaran út á 39.79 m. Síðsta kast var eisini omanfyri gamla føroyska metið hjá henni.
Í kasti 5-kampinum var málið eisini eitt føroyskt met, og byrjanin var góð, men í kúlustoyt og diskuskast misti hon nakað í mun til verðandi føroyska met. Í vektkast setti hon tó persónligt met, so tá hon í spjótkast aftur misti eitt vet í mun til gamlað metið, so var spenningurin stórur tá talt var saman. Men tað vísti seg at hon hevði betra sítt egna ársgamla føroyska met við 40 stigum, so tað nú er 2690 stig.
Úrslitini vóru:
Hamarkast:
Kúlustoyt
Diskuskast
Vektkast
Spjótkast
samalagt – Kasti 5-kamp


text:
Nú gekk ikki longur. Langa sigursrøðin hjá tennis stjørnuni, Novak Djokovic, fekk í gjár ein bráðan enda. Semifinalan, ið sambært flestu serfrøðingunum fór at gerast fyrsta veruliga avbjóðingin hjá heimsstjørnuni í OL kappingini, vísti seg at gerast ov stórur biti. Novak Djokovic tapti nevniliga 2-1 í settum (6-1, 3-6, 1-6) fyri týska Alexander Zverev í semifinaluni í gjár.
Djokovic byrjaði serstakliga væl, og vann fyrsta settið heili 6-1. Hann var omaná leikliga eins og sálarfrøðiliga. Søgan broyttist tó markant, tí Zverev fekk við sínum neyvu og hørðu servum veruliga sett seg á dystin. Bakhond hansara var eisini ein styrki. Djokovic gjørdist illsintur, og Zverev gagnýtti yvirtakið og vann dystin.
Tapti bronsudystin
Djokovic skuldi í dag royna at hevna tapið í semifinaluni, tá ið mótstøðuspælarin Pablo Carreno Busta bjóðaði honum av í einum dysti um bronsuna. Dysturin var merktur av, at Djokovic hevði mist møguleikan at gera ein “Golden Slam” (t.e. at vinna allar Grand Slam kappingar og OL sama árið) og tískil væntaði neyðugu motivatiónina. Mótstøðuspælarin hevur spælt enn eina góða kapping, men vantar enn eitt sindur fyri at koma upp á hægstu hyll. Djokovic endaði við at tapa dystin 2-1 í settum (4-6, 7-6, 3-6) og fer hann heim við brotnum ketsjara, ið hann smildraði eftir at hava tapt eitt “partí”, og harafturat uttan at hava ognað sær nakað heiðursmerki.


text:
Skráin til bygdarráðsfundin 24. februar 2021.
Hesi mál verða viðgjørd á bygdarráðsfundi, onsdagin 24 februar 2021. kl. 15:00.
Sumbiar Kommuna
Fundarfrásøgn frá bygdaráðsfundinum 07. februar 2021.
Fundarfrásøgn frá bygdaráðsfundinum 07. februar 2021, er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna
Starvsfólk til Sumbiar kommunu
Sumbiar kommuna søkir eftir einum starvsfólki til 16 tímar/viku.
Skráin til bygdarráðsfundin 7. februar 2021.
Hesi mál verða viðgjørd á bygdarráðsfundi, sunnudagin 7. februar 2021. kl. 17:00.
Sumbiar Kommuna
Bygdarráðsfundir
Bygdarráðsfundir verður Sunnudagin 7. februar kl. 17:00.
Sumbiar Kommuna
IRF í Trøllavík steingir kl. 12 hósdagin
Støðin hjá IRF í Trøllavík í Suðuroy steingir hósdagin 4. februar frá kl. 12 og restina av degnum.
Vegna umvælingar á støðini mikudagin, hósdagin og fríggjadagin, taka vit bert ímóti burturkasti hesar dagar, um tað er átrokandi.
.


text:
Eg eri 19 ára gomul og eri í býnum seint eitt vikuskifti. Eg síggi ein mann liggja á gøtuni dýrandi fullur. Hann roynir at reisa seg, men dettur hvørja ferð niður aftur. Hann hevur meiðslað seg á kjálkan og bløðir. Hetta er ein maður, sum eg veit, at foreldrini kenna. Eg taki synd í manninum og fái fatur á einum taxabili, sum kann koyra mannin heim.
Taxasjafførurin noktar at koyra mannin, uttan so at eg komi við, tí maðurin er so fullur, at tað fæst næstan ikki lív í hann, og taxasjafførurin vil ikki hava ábyrgd av manninum. Eg sigi ja og fari við, so eg kann syrgja fyri, at maðurin kemur úr bilinum og inn til sín sjálvs. Vit koyra heim til mannin, og eg fái onkusvegna bukserað hann inn í sína song, har hann liggur næstan uttan vit.
Men tá eg royni at reinsa sárið á kjálkanum, raknar hann við og tekur knappliga í meg, heldur fast og sigur: “Kom í song við mær!” Eg sigi nei – tað var ikki tí, eg var komin inn við honum. Hann gerst illur við meg og roynir at hála meg niður í songina. “Jú, tú skalt!” Eg berjist sum fyri lívinum at sleppa leys. Tíbetur er maðurin ikki so stórur, og hann er so mikið fullur, at hann hevur ikki so nógvar kreftir til at blíva við at halda mær.
Aftaná at hava barst við hann eina løtu, eydnast tað mær endiliga at sleppa leys, og eg skundi mær at renna út úr kjallaraíbúð hansara. Maðurin liggur eftir á seingini og grætur. “Helvitis lort!” rópar hann. Skelkurin situr leingi aftaná í mær.


text:
Týskvøldið 17. september 2019 skipar Róðrarsambandið fyri kunnandi fundi um inniróður. Fundurin verður í ÍSF húsinum kl. 19.00.
Á fundinum verður kunnað um tær tríggjar úttøkukappingarnar, sum eru fyri framman. Eisini verður kunnað um luttøku í DM, EM og HM, sum verður í januar og feburar 2020.
Á fundinum fer landsliðsvenjarin, Magnus Debess Madsen at geva góð ráð og vegleiðing um venjing.
Venjarin kunnar um, hvussu arbeiðið við inniróðrinum verður skipað í heyst og fram til kappingarnar uttanlands.
Ætlanin er m.a. at skipa fyri felags venjingum millum kappingarnar, og venjarin veitir vegleiðing og hjálp til tey, sum hava tørv á tí í sambandi við venjing.
Øll eru hjartaliga vælkomin, bæði royndir sum óroyndir rógvarir, umboð fyri feløgini, foreldur o.o.
Møtið fjølment.
Nevndin


text:
Ítróttasamband Føroya hevði ársaðalfund á Hotel Føroyum í kvøld.
Í formansfrágreiðing síni greiddi Petur Elias Petersen, forseti Ítróttasambandsins, frá virkseminum farna árið, m.a. frá Oyggjaleikunum á Isle of Wight seinasta summar. Hann nýtti samstundis høvið at hyggja frameftir til Olympisku Leikirnar og Paralympisku Leikirnar seinni í ár, og til Oyggjaleikirnar á Bermuda í 2013.
Í hesum sambandi hevði ÍSF-forsetin fleiri áheitanir til føroysku myndugleikarnar. Hann eftirlýsti breiðum stuðli aftanfyri føroyska boðið at skipa fyri Oyggjaleikum í Føroyum aftur. Hann eftirlýsti eisini meiri ítrótti í skúlunum kring landið, t.d. í samstarvi við lokalu ítróttarfeløgini.
Samstundis sum Petur Elias Petersen takkaði fyri dyggan fíggjarligan stuðul frá landsins myndugleikum, eggjaði hann teimum til økja stuðulin eitt nú til úrvalsítróttin. Hesin stuðulin hevur seinastu árini havt stóran týdning fyri arbeiðið hjá Pál Joensen og Jón Bjarnason.
Nevndarval var eisini á skránni. Forsetin stóð fyri vali. Petur Elias Petersen varð afturvaldur uttan mótvalevni. Anna Rein, sum herfyri loysti Katrin Joensen av í starvsnevndini, varð vald til skrivara í starvsnevndini komandi árið. Petur Ove Petersen er varaforseti. Og Tóra Øre Hansen varð vald til nýggjan varalim í starvsnevndini.


text:
Leiðbeining
Leiðbeining
Niðnfyri er ein stutt leiðbeining í samband við varhuga av, at børn ikki hava tað gott. Barnaverndarlógin skilur millum fráboðanarskylduna hjá meinigum borgarum og hjá starvsfólki, sum umvegis starv sítt sum eitt nú námsfrøðingur, hjálparfólk ella lærari hava illgruna um umsorganarsvik og/ella ágang móti børnum og ungum.
Í samband við fakligar fráboðanir verða starvsfólk biðin skriva útgreinaða frágreiðing, og vegleiðing til hesar finnast niðast á hesi síðuni.
Hvat er umsorganarsvíkur/ágangur móti børnum og ungum
Talan kann bæði vera um aktivar ella passivar handlingar hjá foreldrunum ella øðrum vaksnum fólki, sum í styttri ella longri tíð hava ábyrgd av barninum ella tí unga.
Umsorganarsvíkur/ágangur er:
- Likamligur/sálarligur harðskapur og mishandling
- Likamlig/sálarlig vanrøkt (umsorganarsvík)
- Kynsligur ágangur
Tað er umráðandi, at vit eru varug við tey tekin, sum børn/ung senda, og síggja tað sum eitt róp um hjálp.
Tekin tú skalt varnast:
- Fysiskur harðskapur
- Blá merkir, rípur eftir eitt nú sløgum við reim ella stavi, sjónligir reyðir prikkar, sum kunnu stava frá sløgum við hárbust
- Brandsár og bløðrur – frá sigarettum, sigaretttendrara o.t.
- Blá merkir á hálsinum, ella merkir, sum kunnu vera tekin upp á eina roynd at kvala
- Harðligur atburður móti øðrum børnum
- Sálarligur harðskapur
Atburður, ið víkur frá:
- At barnið ikki dugur nóg væl at tosa
- Harðligur atburður móti øðrum børnum
- Taluhátturin hjá barninum – málburður - tað barnið fortelur um sín gerandisdag
- Sjálvshóttandi atferð
Vanrøkt/umsorganarsvík:
- Matpakkin hjá barninum manglar ofta, ella er í ringum standi
- Vánalig ella sera skitin klæði og klæði, sum ikki hóska til árstíðina
- Vánaligt reinføri
- Barnið verður latið á stovn og heintað aftur undir vánaligum og óstøðugum umstøðum
- Manglandi grundleggjandi vitan kann vera tekin um vánaliga stimbran
Talan kann bara verða um at seta barnið til fosturs, um tað ikki er møguligt at loysa trupulleikan meðan barnið býr heima.
Í málum um fysiskan harðskap ella kynsligan ágang verður støða altíð tikin til, um grundarlag er fyri at melda tann, ið hevur framt harðskapin til løgregluna. Er talan um álvarsaman harðskap, verður tilburðurin altíð meldaður til løgregluna.
Í teimum førum har foreldrini ikki vilja - ella megna - at samstarva um ta fyriskipan, sum er sett í verk, ger Barnaverndartænastan eina meting, um grundarlag er fyri at tilmæla at taka barnið úr heiminum uttan samtykki frá foreldrunum. Avgerðina eigur Høvuðsbarnaverndarnevndin.
Hvat hendir tá tú ringir til Barnaverndartænastuna
Á Barnaverndartænastuni er møguleiki at koma í samband við ein sosialráðgeva/málsviðgera. Tú kanst fáa ráðgeving, uttan at upplýsa hvat barn talan er um.
Eingin fyriskipan verður sett í verk, einans av tí orsøk, at tú hevur tørv á at tosa við onkran um tað, tú hevur varnast. Tað vil siga, at tínir spurningar ella upplýsingar nýtast ikki at seta nakra fyriskipan í verk. Tað er heldur ikki neyðugt at upplýsa familjuni, at tú hevur ringt til Barnaverndartænastuna. Hetta kann bíða, til avtala er gjørd við sosialráðgevan um, hvat skal henda í málinum víðari.
Soleiðis kanst tú gera, varnast tú okkurt, ið ikki ruggar rætt
1. Tosa við starvsfelagar/leiðslu um tað, tú hevur illgruna um
2. Set teg í samband við Barnverndartænastuna og fá dulnevnda ráðgeving
3. Tosa við foreldrini hjá barninum um tað, tú hevur illgruna um
Stúrir tú enn fyri støðuni hjá barninum kanst tú:
1. Siga við foreldrini, at tú stúrir fyri barninum og, at tú hevur í hyggju at taka tað upp við Barnaverndartænastuna
2. Tosa við Barnaverndartænastuna
3. Gera eina skrivliga frágreiðing til Barnaverndartænastuna, sum inniheldur:
• Navn og bústað hjá barninum og hjá foreldrunum
• Hvussu leingi tú hevur kent barnið og familjuna
• Lýsing av tí, sum tú hevur varnast
• Hvat tú hevur sagt við foreldrini og hvat hava tey sagt/gjørt í tí sambandi
• Hevur tú ikki tikið trupulleikan upp við foreldrini, frágreiðing um hví
• Tin meting um, hvørji fyrilit skulu takast um so er, at ein fyriskipan skal setast í verk
Barnaverndartænastan kann vátta fyri skúlanum/stovninum, at hon hevur fingið frágreiðing um málið, og at hetta verður kannað. Bert við samtykki frá foreldrunum, ella tá hetta verður mett neyðugt til tess at røkka endamálinum við eini fyribyrgjandi fyriskipan, verður fráboðarin kunnaður um, hvat víðari hendir í málinum.
Vegleiðingar til útgreinaðar frágreiðingar
- Barn undir skúlaaldur / á stovni (299.93 KB)
- Skúlabarn (210.75 KB)


text:
Depil við nýmótans íbúðum og húsum
Sæluhús er ein góður depil við nýmótans íbúðum og húsum, ið eru ljós og snøgg, og liggja beint við miðbýin. Depilin er vælegnaður til familjur og pør.
Við egnum bili kunnu tit koyra runt í Íslandi til hvar enn hugurin lystir. Millum annað kunnu tit fara til eitt nú Mývatn, sum er eitt mini Bláa Lónið, sum tekur umleið 1 tíma og 20 min at koyra úr Sæluhús.
Í Akureyri er nógv ymiskt at uppliva, og tískil nýtast tit ikki at koyra so langt til teir mongu hentleikarnar, tí teir liggja nær við depilin í Sæluhús.
Les meira um Sæluhús her.
Ynskja tit meira kunning um býin í Akureyri, ber til at vitja heimasíðuna hjá Visit Akureyri her.


text:
Ítrótta- og ungdómsgáðgevi til Ítróttasamband Føroya.
Fyri ítrótta- og ungdómsráðgeva í barnsburðarfarloyvi søkir Ítróttasamband Føroya eftir avloysara at byrja skjótast gjørligt ella í seinasta lagi 1. august 2011.
Ítrótta- og ungdómsráðgevin arbeiðir á skrivstovuni hjá Ítróttasambandi Føroya. Arbeiðið fevnir um at skipa fyri skeiðum og útbúgving av leiðarum og venjarum í ítróttafeløgum. Ráðgevin skipar eisini fyri upplýsingarátøkum. Ein partur av arbeiðinum er eisini at ráðgeva sersambondum og ítróttafeløgum. Ráðgevin tekur, í tann mun tað er neyðugt, eisini lut í dagliga arbeiðinum á skrivstovuni.
Nakað av arbeiðinum er skipað í verkætlanum.
Vit leggja dent á, at umsøkjarin hevur hóskandi útbúgving og dugir enkst og norðurlendskt í skrift og talu.
Ráðgevin skal hava góðar førleikar at samskifta og samskipa og skal arbeiða sjálvstøðugt.
Roknast kann við, at partur av arbeiðinum er um kvøldið og í vikuskiftunum.
Løn og setanarviðurskifti verða eftir avtalu.
Freistin at søkja er fríggjadagin 27. mai 2011.
Umsóknin skal sendast til:
Ítróttasamband Føroya
Postboks 223
FO-110 Tórshavn
ella til pep@isf.fo
Vilt tú vita meira um starvið, er tú vælkomin at seta teg í samband við Anniku H. Lindenskov ítrótta-og ungdómsráðgeva tlf: 282331 ella Petur Elias Petersen, forseta tlf: 210299.


text:
Í gjár var eg saman við 14 dønum á vitjan í Føroya Bjór. Har vit fingu ein góða og sera upplýsandi rundvísing av Eyðun Syderbø, har hann fortaldi um søguna hjá Føroya Bjór, um øl framleiðsluna og um nýggju framleiðsuna av Akvavit, Gin, Vodka og Whiskey og endaði rundvísingin á Bryggjarínum við øl smakking av ymiskum vælsmakkandi ølið frá Føroya Bjór.
Danska ferðalagið lat sera væl at og vóru tey sera væl nøgd við túrin á Føroya Bjór og lótu teir heilsa FB fyri góða tænastu.
Hetta eru fólk eg kenni frá tað tíðini eg búi í Aarhus og tá ið eg var ungdómsformaður fyri fótbóltsfelagið í suður Aarhus, AIA Tranbjerg, sum fyllir 100 ár tann 18. august. Her meira um hátíðardagin, klikk her: “100 års jubilæum”
Tosað bleiv um tíðina hjá mær og eftir at undirritaði fór upp til Føroyar aftur, so var ikki so nógv lív í AIA Tranbjerg, løgið nokk segði AIA fólkini :), teir fluttu nakrar seriur niður, men nú eru teir á veg uppaftur og tað var gleðiligt at hoyra.
Hevði eina fantastiska tíð í AIA Tranbjerg, búi beint við fótbóltsvøllin og var á vøllinum hvønn tann einasta dag í 4 ár. Var eisini kritmaðurin hjá AIA Tranbjerg, har eg kritaði allar 12 fótbóltsvøllirnar á Grønløkke, nakrar ferðir um mánaðin, alt ann uppá veðrið, um tað regnaði illa ella ikki.
Vit megnaðu at fáa so nógvar nýggjar ungar limir, at vit settið Jyllandsmet og til endast mátti siga nei til nýggjar limur. Her pástandi eg, at myndirnar, sum vit løgdu út á netið í 100 tali, høvdu sín lut, at luttøkan bleiv so stór og stórur áhugi bleiv á AIA Tranbjerg.
Var eisini í nevndini í Football Festival Denmark, har vit megnaði, at gera FFD til triðstørstu fótbóltstevnu í Danmark. Fleiri lið frá KÍ vóru við til hesa kapping, ár eftir ár og teimum plagdi eg mær at taka mær av. Her meira um FFD, klikk her “Football Festival Denmark”.
Tað var sera stuttligt at síggja mínar AIA Tranbjerg vinur aftur og vil eg ynskja AIA Tranbjerg hjartaliga tillukku við 100 ára degnum og takk fyri vitjaðina ígjár.
Her nakrar myndir frá ígjár.
SáH


text:
Umboð fyri FarGen og Ílegusavnið hava hesa vikuna verið á árligu biobanka-ráðstevnuni, Global Biobank Week, í Stockholm.
Noomi Oddmarsdóttir Gregersen, verkætlanarleiðari, hevur í dag havt framløgu um ein nýggjan framferðarhátt, sum er royndur í starvsstovu í Føroyum í sambandi við FarGen-verkætlanina. Stutt sagt snýr tað seg um, at royndir hjá FarGen vísa, at tú eins væl kanst nýta sonevnd ”bloodspots” (turrblóð) sum fullblóð saman við ávísari tøkni til at eyðmerkja genetiskar variantar.
Framferðarhátturin er ikki brúktur áður, og innan fakøkið verður mett, at talan er um slóðbrótandi úrslit.


text:
Tinganes
Tinganes, har Landsstýrið heldur til, býtir Havnina í tveir partar. Í Tinganesi og á Reyni eru eisini tey elstu húsini í Havn. Býráðið og Landsstýrið gera nógv fyri at varðveita henda býarpart. Handilsbygningarnir hjá kongliga einahandlinum vórðu í miðøldini bygdir í Tinganesi. Gomlu bygningarnir í Tinganesi hýsa í dag Føroya Landsstýri. Munkastovan er í tveimum hæddum á múraðari grund, 4,5 metrar breið og 5,5 metrar long, múrarnir eru 1,5 metrar tjúkkir. Eysturendin er áfastur við vesturendan á Leigubúðini. Kjallararnir undir henni eru múraðir við skilpi júst sum Kirkjubømúrurin. Stokkastovan í Tinganesi er í tí líki, hon nú er, neyvan eldri enn frá 1600-árunum.
Í Tinganesi eru gamlir bygningar. Ytsti oddin á nesinum var fyrr eitt sker, leyst frá landi. Úti á hesum skerinum varð tingið sett. Har boðaði Sigmundur Brestisson um ár 998 fyrstu ferð kristindómin í Føroyum, og har varð Karl hin Mørski dripin, hann, sum var komin higar til Føroya at krevja inn skattir fyri norska kongin Ólav Halga. Seinni varð skerið gjørt landfast, og har um vegir bygdu teir monopolhandilin (kongahandilin), sum tá var einasti handil í Føroyum. Har úti stendur enn tað gamla húsið Munkastovan, sum man vera elsta húsið í Havn, og har er hitt illa gitna fangahúsið Portugálið við spískasteini í kjallaranum. Hin gamla Havnarbygdin stóð mest á Tinganesi, har var tættbygt, húsini vóru yvirhøvur smá, og túnini krókut og trong, og so er enn.
MyndasavnEdit
Slóðir úteftirEdit
- Byggisiðir, torshavn.fo
- Tinganes, Føroyar, thingsites.com


text:
Wikipedia:Hendingar/6. august
Hin 6. august:
- 1945 - Sum tann fyrsti býurin í søguni verður Hiroshima í Japan raktur av fyrstu kjarnorkubumbuni nakrantíð, tá Sameindu Statirnir undir Seinna heimsbardaga sleppa einari kjarnorkubumbu yvir býin. Bumban brestur kl. 8.15, og fá sekundir seinni sæst eitt kraftigt ljós, ein sjokkbylgja kemur og so sæst eitt risastórt skýggj. Tað var bumbuflogfarið Enola Gay úr Norðurmarianoyggjum, ið kastaði kjarnorkubumbuna. Hildið verður at millum 90.000 – 166.000 doyðu beinanvegin ella í einum 2-4 mánaða tíðarskeiði eftir at atombumban varð slept.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Laksur (laksaættin)
Salmo salar Linné, 1758
Stødd: Hann verður upp í 150 cm langur.
Dýpi: Umframt at vera í áum og vøtnum er laksur eisini í sjónum, úr vatnskorpuni og niður á kanska 140 m, og helst eisini djúpari.
Litur: Laksur er svartbláur um bakið, silvurskínandi um síðurnar, og undir búkinum er hann hvítligur, rómalittur. Ójavnir, svartir blettir eru um síðurnar, á kápuni og kjálkunum. Í gýtingartíðini um heystið skiftir laksur lit og verður brúnligur við blettum. Fiskurin í laksi er ljósareyður.
Teinar: R 12-15; G 10-14.
Lýsing: Laksur er smidligur fiskur. Hann hevur eina ryggfjøður mitt á bakinum, eina lítla fitifjøður aftarlaga móti klingruni og eina gotfjøður, har aftari endi er umleið undir fitifjøðurini. Sterturin er nakað innbogin. Strikan er bein. Siljafiskar fáa stóran krók á undirkjaftin í gýtingartíðini um heystið. Kjaftbeinini røkka umleið inn undir aftaru rond á eygunum. Anadromur fiskur.
Eyðkenni: Laksur kann verða mistikin fyri sjósíl. Laksur hevur úr 10 upp í 13, vanliga 11, roðslur frá fitifjøðurini til strikuna. Á fremsta táknaboga, inni í boganum, eru táknatindarnir allir rættiligir tindar.
Týdningur: Laksur hevur stóran vinnuligan týdning.
ES: Tað er óvist, um laksur fyrr í tíðini hevur verið í føroyskum áum, men laksurin nú í tíðini er innfluttur úr útlondum og settur út í ávísar áir her.
da: Laks, en: Salmon, fr: Saumon, ís: Laksur, no: Laks, tý: Lachs
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Laksafiskar Salmoniformes
Laksafiskahópurin hevur eina ætt við 11 slektum og 66 sløgum:
Í Føroyum eru 3 slektir og 5 sløg, harav tann eina ættin við tveimum sløgum, er ikki upprunalig í Føroyum, men er komin úr alibrúkum her og aðrastaðir.
Langvaksnir og smidligir fiskar. Teir hava eina ryggfjøður, eina gotfjøður og eina fitifjøður.
Øll sløgini gýta í feskum vatni, men nøkur teirra vaksa upp í sjónum. Hesi seinnu eru anadrom.
Hjá havgangandi fiskum er liturin bládimmur um bakið, og síðurnar eru blankar við dimmum blettum. Fiskur í feskvatni er oftast brúnligur ella gulgráur við blettum, men í stórum vøtnum eisini littir sum teir í sjónum, tó kámari.
Fiskurin í laksafiskum er, við onkrum undantøkum, reydligur.


text:
Nú fyri løtu síðani vórðu M.A.Jacobsens heiðurslønarvinnararnir kunngjørdir á eini samkomu í Müllers Pakkhúsi og staðfestast kann, at vit á listablogginum als ikki høvdu kollgitt í okkara royndum at spáa um hvørjir móttakararnir mundu vera..
Thursday, September 22, 2011
Til lukku við mentanarheiðurslønunum
Nú fyri løtu síðani vórðu M.A.Jacobsens heiðurslønarvinnararnir kunngjørdir á eini samkomu í Müllers Pakkhúsi og staðfestast kann, at vit á listablogginum als ikki høvdu kollgitt í okkara royndum at spáa um hvørjir móttakararnir mundu vera..
Tilsamans tríggjar virðislønir vórðu latnar í ár.
Heiðurslønin til yrkisbókmentir fór til Nicolinu Jensen Beder fyri bókina Seyður Ull Tøting. Hon fekk ikki verið til staðar, men dóttirin takkaði fyri hana.
Heiðurslønin fyri mentanaravrik fór til Jógvan Isaksen fyri hansara útgávuvirksemi. Hann var heldur ikki í Havn, men systir hansara las upp eina heilsan frá honum, har hann nýtti høvið at sláa eitt slag fyri Jens Paula Heinesen, sum hann viðmældi øllum at lesa.
Barnamentanarheiðurslønin varð latin Føroya Symfoniorkestri og formaðurin Pól Jákup Thomsen takkaði og segði seg rørdan av, at tað júst skuldi vera barnamentanarheiðurslønin, sum symfoniorkestrið fekk.
Posted by Listin at 5:28 PM
Labels: KP


text:
Gloymd ting nýggja goymslu14. januar 2020
Harraleysir lutir – klæðir, bøkur og annað, sum verður gloymt ymsa staðni á Glasi – hava nú fingið nýggja goymslu. Staðið er høgi kassin, sum stendur høgrumegin móttøkuna, um tú kemur inn á Glasir gjøgnum høvuðsdyrnar.
Stórt sæð alt gloymt verður lagt har til avheintingar. Tó eru undantøk: Virðislutir, so sum pengapungar, teldur og telefonir verða framhaldandi goymd í læstum skápi í móttøkuni. Alt annað verður lagt á hyllarnar og kurvarnar í høga trækassanum á 4. hædd, sum Arni Clementsen hegnisliga hevur gjørt (myndir síggjast í leinkinum her). Tá klæðir og annað tílíkt hevur ligið eina tíð – tvær, tríggjar vikur – verður tað latið Reyða Krossi.


text:
Ullstandmyndina omanfyri gjørdi Judith Scott. Tvíburðasystrarnar Judith og Joyce Scott vórðu føddar í 1943 í Ohio, Judith Scott varð fødd við Downs syndrom og orsakað av, at mamman hevði havt skarlaksfepur, varð hon eisini fødd uttan hoyrn og taliførleika, hetta varð ikki uppdagað, tey hildu hana vera býtta. Hennara intelligensur varð royndur við, at hon var spurd ymiskt, sum hon ikki hoyrdi og tá hon ikki svaraði, hildu tey, at hann var so lágur, at hon onga undirvísing kunnu fáa. Tvíburðarnir vóru sum eitt, men tá teir vóru sjey ár avgjørdu foreldini við ráðum frá lækna at senda Judith á stovn - tað gjørdi mann tá í tíðini, og har var hon í 35 ár - so mikið avbyrgd, at systir hennara í mong ár helt hana vera deyða. Í 1980´unum fann hon systrina aftur og fekk hana inn á Creative Growth Art Center í Carlifornia. Tað var her, at Judith Scott byrjaði at gera sínar serstøku spunahylkiskendu ullastandmyndir, sum hon gjørdi við at balla og binda funnar lutir inn í tógv í ymsum litum. Standmyndirnar eru organiskar í formi, nógvar eru antropomorfar og onkur ummælari hevur nevnt, at tað tykist sum um listakvinnan í fleiri førum skapar sína tvíburðasystir. Judith Scott doyði í 2005, men hennara standmyndir eru eftir, her eru nakrar.
“ONE OF THE MOST IMPORTANT ARTISTS
OF THE TWENTIETH CENTURY, NOT ONLY IN
ART BRUT, BUT ALSO IN THE CONTEXT
OF CONTEMPORARY ART.”
— Dr Johann Feilacher
Director, Museum Gugging
“MAKING SOMETHING OUT OF NOTHING,
OR PRECISELY, LURING SOMETHING FROM
THE UNCONSCIOUS AND GIVING IT MATERIAL
FORM IS THE CLOSEST THING TO REAL MAGIC
THERE IS IN THIS WORLD.”
— Michael Bonesteel
Art Critic
“ONE OF THE MOST IMPORTANT BODIES
OF WORK—‘INSIDER’ OR ‘OUTSIDER’—
PRODUCED ANYWHERE, AND UNDER ANY
CIRCUMSTANCES, IN THE PAST TWENTY YEARS.”
— Matthew Higgs
Director, White Columns
"...PERHAPS THE FINEST ESSAY, THE MOST
EXQUISITELY WRITTEN IN OUR MUSEUM'S
SIXTEEN YEAR HISTORY, WAS THAT OF WRITER,
JOYCE SCOTT, TWIN SISTER TO THE WORLD
FAMOUS OUTSIDER ARTIST WHO TRANSCENDED
LIMITATIONS OF DEAFNESS AND
DOWNS SYNDROME, JUDITH SCOTT.”
— Rebecca Alban Hoffberger
Director, American Visionary Museum
(KP)


text:
Tey, sum eru vald at hava ábyrgdina:
Jan Højgaard, bygdaráðslimur f. Nes kommunu, er formaður og
Sæunn Ó. Hansen, býráðslimur f. Runavíkar kommunu, er næstforkvinna.
Hinir nevndarlimirnir eru:
Jonhard Danielsen, býráðslimur, f. Runavíkar kommunu ,
Steingrím Jacobsen, bygdaráðslimur, f. Sjóvar kommunu
Petur Súni Jacobsen, býráðslimur, f. Eysturkommunu
Hvussu gamalt navnið Kongshavn er – og hvør uppruni tess er, er ikki heilt greitt. Navnið finst tó í skjølum longu frá 1650, har sagt verður, at Kongshavn er frá syðra parti av Skálafjørðinum.
Siglir tú inn eftir Skálafjørðinum og ert komin inn um Garðsenda á Toftum og Raktanga á Strondum, so ert tú komin í Kongshavn. “Den længste fjord og samtidig tryggeste ankerplads…..” skýra fróðarrit Skálafjørðin. Skálafjørðurin er longsti fjørður Føroya. Hann er 13 km av sandinum í Skálafirði í beina linju út í Raktanga og 18 km út í Eystnes.Tað er tí heldur ikki so løgið, at Skálafjørðurin hevur verið skipum lívd og vernd síðan Tróndar dagar.
Mangar sagnir og søgur eru knýttar at Kongshavn ella Skálafjørðinum. Eftir mannasøgn høvdu Tróndur í Gøtu og skeggjar hansara skip síni liggjandi við Skipanes og inni í Akkersvík á Skála. Bara hesi staðarnøvnini benda á, at her hava menn kent seg tryggar at hava skip liggjandi.
Fyrsta atløgubryggja á Skálafjørðinum, har stór skip kundu leggja at, var á Skipanesi. Ásannast má, at síðan tað hevur verið stór framgongd við atløgubryggjum kring allan fjørðin.
Tá ið føroyingar av álvara fóru at keypa skip fyrst í 1900-talinum, sást skjótt, at skipað viðurskifti máttu fáast í teimum ymsu havnunum, og í tí sambandi vórðu havnareglugerðir gjørdar.
Tann 18. okt. 1913 kemur í gildi lóg um Kongshavn (Skálafjørðin) sum skipahavn. Sambært hesi lóg skuldu kommunurnar við Skálafjørðin velja eina nevnd at hava ábyrgd av havnaviðurskiftunum. Henda nevnd fer til verka tann 7. februar 1914, og verður hesin dagurin roknaður sum stovningardagur fyri Kongshavnar havnastýri.
Síðan stovnanina hava kommunurnar við Skálfjørðin havt eitt tætt og gott samstarv um havnaviðurskiftini við Skálafjørðin, so skip og bátar kunnu fáa eina so góða tænastu sum møguligt.
Inntøkurnar av havnagjaldinum verða býttar í mun til longdina av fjøruni hjá kommununum. Býtið er: Nes 14%, Runavík 48%, Sjóvar 23%, Eystur 15%. Inntøkurnar skulu sambært reglugerðini einans nýtast til at betra um havnaviðurskiftini á Skálafjørðinum.


text:
Bólkaspælið byrjar fríggjadagin 12. mars. Tá vera tvey tey fyrstu umførini spæld, síðani verdur spælt aftur Sunnudagin 14. mars. Um lið ikki fáa spælt til álagda tíd semjast liðini um eitt annað tíðspunkt – um semja ikki kann røkkast, so vinnur liðið, sum fær spælt til álagdu tíð. Captains hava ábyrgd at adda hvønn annan. […]
Category Archives: Ymiskt
So verður tað kapping aftur! Vit hava gjørt av at gera eina kapping í Valorant spælinum, eftir fleiri eftirspurningar hava verið í tí. Hetta er fyrsta royndarkappingin í spælinum, og verður spennandi at síggja, um spælið tekur sær dýk í Føroyum. Sjálvt um spælið er nýtt, verður mett at nógv í Føroyum spæla tað. Spælið […]
Kenda danska liði “Heroic”, ið leikað eSport spælið CS:GO(Counter Strike), er selt til ein norskan íløgufond. Íløgufondurin, Omaken Sports, hevur savnað sær 150 milliónir norskar krónur, sum er til endamáls at keypa og víðar byggja liði Heroic. Í tíðindaskrivinum frá Omaken Sports skriva tey, at teirra mál er at blíva ein av heimsins størstu eSport […]
Tað var beint fyri nýggjár, at dystast varð um føroyameistaraheitið í spælinum League of Legends. Kappingin er í Effo Deildini, og er hetta fyrsta kappingarár í spælinum nakrantíð í Føroyum. Effo Deildin byrjaði tann 3. november 2020 og hevði finaludag tann 28. des. 16 lið høvdu meldað seg til tilsamans, harav sluppu 8 í Effo […]
Í kvøld verða føroyameistararnir í Effo Deildini kosnir. Finalan í spælinum League of Legends verður spæld í kvøld kl. 19. Spælið League of Legends er eitt av teimum mest spældu eSport spølunum í Føroyum, og hevur verið eitt av teimum best dámdu eSport spølunum líka síðani 2009, tá spælið útkom fyri fyrstu ferð. Mett verður, […]
Eftir at hava kappast í góðar 2 mánaðir, er kappingarárið hjá Deild B liðugt. Í kappingarárinum spældi øll lið 2 ferðir mótvegis hvørjum øðrum, og eftir hetta verða topp 4 liðini bjóðaði víðari til semi finalur. Stigatalvan fyri kappingarárið: Tað vóru Tjørnvík United og Breckmenn, ið bæði endaði við júst somu støðu til at blíva […]
Preseason er her, og okkara fyrstu dystir á nýggja patch í bæði EFFO deildini og aðru deild eru hetta vikuskifti. Nógvar broytingar eru komnar, men ivaleyst tann størsta er tað sokallaða “item rework”. Sum so ofta tá ið ein nýggj sesong er fyri durum, verður spæli vent á høvdi og øll royna at finna sítt […]
Deild B byrjar mánadagin. Nú byrjar Deild B endiliga, og spennandi verður at síggja hvussu hon ferð at útfolda seg ígjøgnum kappingarárið. Fleiri kend andlit frá tí Føroysku League of Legends leikpalluni spæla í Deild B, og væntast skal tí, at deildin verður sera spennandi at fylgja við í, og nógvir tættir dystir verða. Deild […]
Í dag er dagurin, har vit skriva søgu í League of Legends. Dagurin í dag, 3. november er tann dagurin, har fyrsta veruliga sesong í League of Legends verður. Liðini hava fingið boð um nær teir spæla, og lagt er upp til fleiri spennandi dystir. Esport.fo fer at stroyma so nógvir dystir sum møguligt á […]
Vit ynskja stórt tillukku til Team Suh Dude, ið eru Føroyamseistarar í CS:GO 2020, Sesong 6. Finalan sæst niðast í greinini, og eisini vísa vit á Clips sum brúkarar hava clipt út fyri okkum. Takk til stuðlarnir, ið eru við til at stuðla undir eSporti og Gaming í Føroyum. Elektron, Skálkur.fo, Pizza67, Elding Elrisin, Synack […]


text:
A-DATA ADATA UV150 128GB Black
Lýsing
Nærri lýsingar
Expert Reviews
DashDrive UV150
Your USB 3.0 Passport to Data Mobility
Hóast vit gera okkara ítasta til tess at veita nøktandi kunning, so eru myndirnar bert vegleiðandi, og vøran sjálv er ikki endiliga 100% eins vorðin sum vísta myndin. Tól og annað kunnu verða víst við eykaútgerð, sum ikki hoyrir uppí, ella í øðrum skapi ella liti. Um so er, at munur er millum vørulýsingina og myndina, er tað vørulýsingin, ið geldur. Eru tygum í iva, setið tygum so í samband við okkum. Vit taka fyrivarni fyri prentvillum, prísbroytingum og vørulýsingum uttan fyrivarning.


text:
Taylor Preston veitir Krás Ný Sælendskt oksakjøt. Tað er kjøt av ungneytum yngri enn 24 mánaðir, og keypir Krás beinleiðis frá hesum framleiðara fyri at tryggja sær bestu góðskuna.
Taylor familjan hava verið bøndur í 150 ár og hava verið slaktarar í meira enn 100 ár. Hetta er ein familjufyritøka har hjarta, sál og handverk ganga upp í eina hægri eind.
Tá ið kjøtið liggur á framleiðsluborðinum hjá Krás, hevur tað ongantíð verið fryst og køliketan ongantíð brotin, tí tað kemur heim í kølibingjum. Kjøtið búnast sostatt á veg til Føroyar, og ger hetta, at tað verður framúr moyrt. Krás parterar kjøtið í leskiligar bitar, búffar og steikir og pakkar tað, áðrenn tað kemur út til viðskiftafólkið. Kjøtið er kent fyri at hava javna góðsku, verða moyrt, kraftmikið og hava góðan smakk.
Angus oksakjøtið er heimskent fyri sín smakk. Eitt nú er Angus mest selda neytaslagið í USA og er nógv umhildið kring allan heim. Neytaslagið stavar upprunaliga úr Aberdeenshire og Angus úr Skotlandi og er ein samanrenning av tveimum vælumtóktum neytasløgum har á leiðini.
Angus verður ofta selt undir navninum Aberdeen Angus, ella bara Angus, Black Angus ella Red Angus. Her er talan um eitt neytaslag við ongum ella smáum hornum, og liturin er, sum nøvnini frammanfyri benda á, reyður og svartur og kann eisini vera hvítur. Tað er sermerkta kjøtið, sum hevur gjørt hetta neytaslagið heimskent.
Les meira um Taylor Preston her : http://www.taylorpreston.co.nz/


text:
Vøksturin í ferðafólkatalinum umvegis Vága Floghavn heldur fram
Met eftir met í 2017
Fleiri met eru sett fyri ferðafólkatøl umvegis Vága Floghavn í 2017.
Í juli fór samlaða talið av ferðafólkum fyri ein einstakan mánaða fyri fyrstu ferð uppum 50.000, og sama mánaða fór talið á útlendskum ferðafólkum sum komu og fóru fyri fyrstu ferð uppum talið av føroyskum ferðafólkum.
Og í okt. 2017 fór samlaða ferðafólkatalið fyri fyrstu ferð nakrantíð uppum 300.000 ferðandi. Og nú ið november mánaði er farin afturum, er samlaða ferðafólkatalið komið upp á 320.859, sum er 16,8% ella 46.159 fleiri enn fyri sama tíðarskeið í 2016.
Síðani apríl hevur stórur vøkstur verið hvønn mánaða, og í november komu og fóru 20,390 ferðafólk umvegis Vága Floghavn ella ein vøkstur á 14,2%
Fyrsti kavin
Fyrsti kavin kom í november mánaða, men hetta nervaði ikki flogferðsluna stórvegis. Vága Floghavn hevur eina væl útgjørda vetrartilbúgving, og hevur eisini útvega sær nakað av nýggjari útgerð til kavarudding í 2017.
Nógvar broytingar hendar í ferðavinnuni í 2017
Tað tykist, sum at føroysk ferðavinna hevur fingið eitt veruligt gjøgnumbrot í 2017. Størsta broytingin innan flogferðsluna í 2017 hevur verið, at fleiri flogfør eru farin røkja regluliga rutuflúgving til og frá Føroyum, samstundis sum talið av chartertúrum samstundis er økt. Hetta hevur eisini viðført, at talið av “nýggjum” ferðandi er økt munandi.
Men eisini nógv onnur viðurskifti hava verið við til at skapa hesa menningina. Føroyskar matstovur hava gjørt vart við seg í altjóða høpi, og fleiri góðar matstovur og onnur tilboð til ferðandi eru viðvirkandi til, at møguleikarnir eru blivnir munandi fleiri hjá teimum ferðandi. Eisini er ábendingar um, at tað eisini verður arbeitt við at bøta um gistingarmøguleikarnar á hotellum í landinum.
Aðalorðaskifti um ferðavinnuna var í løgtinginum í november, og Vága Floghavn fegnast um, at politiski myndugleikin hevur sett skjøtul á arbeiði at skipað ferðavinnuna, soleiðis at hon kann gerast ein enn størri og búskaparliga týðandi vinna fyri landið í framtíðini.
Um tað ikki henda ógvusliga búskaparligar ella aðrar broytingar, so er orsøk til at vænta, at tað eisini verður vøkstur í ferðafólkatalinum í 2018.
Vága Floghavn, hin 1. desember 2017


text:
Leirvíkar Havn luttekur, saman við lokalum samstarvsfeløgum og trolbátum, sum hoyra heima har, í átakinum Ruskveiða. Burturkast, sum kemur í trolið, verður lagt uppá land, talt upp og beint burtur á tryggan hátt.
Trolið umborð á trolbátinum Búgvanum er júst komið á dekkið. Væl av fiski er í. Teir hava roynt á landleiðini hendan túrin og væl hevur verið at fingið. Tó er ikki bara fiskur í trolinum. Í millum blonku fiskarnar eisini nakað av burturkasti, mest plastinnpakningur og onkur metallutur.
Tað kemur meir enn so fyri, at trolbátarnir Sigatindur, Jens Leon, Olga Maria og Búgvin fáa burturkast av ymsum slag í trolið. Fyri tað mesta smáar lutir, men eisini størri lutir, sum tarna fiskiskapinum. Trolið má tømast fyri burturkast og lutirnir takast við til lands, har teir verða lagdir upp í havnini í Leirvík.
Ruskveiða ella Fishing for Litter er eitt átak, sum kommunali umhvørvisfelagsskapurin KIMO, Kommunenes Internationale MiljøOrganisation, samskipar í fleiri londum kring okkum. Tað er Kommunufelagið, sum umboðar KIMO í Føroyum.
Átakið er bygt á, at trolbátar fáa ein serligan ruskposa umborð, sum burturkastið úr trolinum verður savnað í. Trolbáturin leggur síðani posan uppá land, innihaldið verður vigað og flokkað eftir ymsum sløgum av burturkasti og síðani beint burtur á tryggan hátt. Alt hetta uttan kostnað fyri trolbátin.
Jónsvein Joensen og Jóan Pauli Eyðsteinsson, dekkari og skipari umborð á ”Búgvanum” við einum posa, sum er komin í land. Teir greiða frá, at tá teir royna á landleiðini um summarið, er ikki so nógv rusk í trolinum, men tá teir eru á havtaskuveiðu seinni á árinum, m.a. úti á Skeivabanka, plagar at vera væl meira av ruski í.
Av tí, at burturkastið í átakinum verður flokkað og talt upp, ber til at fylgja við í, hvørji sløg av burturkasti flóta í havinum kring Føroyar og ætlast kann um nøgdirnar og hvaðan burturkastið kemur. Tá hendan vitanin er fingin til vega, er lættari at peika á keldurnar til burturkastið og síðani byrgja fyri, at lutirnir yvirhøvur enda í havinum og verða burturkast hjá skipum og bátum, at fiska uppaftur.
Átakið byrjaði 1. mars og síðani eru nakrir posar lagdir uppá land í Leirvík. Fyrstu ábendingarnar eru, at tað serliga er plastinnpakningur av ymsum slagi, sum verður fiskaður upp.
Ruskveiða er samstarv millum Kommunufelagið, trolbátarnar, Leirvíkar Havn, IRF og Kongshavnar havnarstýri. Samskipari í átakinum er Bergmann Finnsson frá BF-konsult.
Meira er at finna um Fishing for Litter og KIMO her: http://www.kimointernational.org/fishing-for-litter/ og http://www.kimointernational.org/news/fishing-for-litter-scotland-lands-its-1000th-tonne-of-marine-litter/


text:
Guitar stilling og umvæling
Vit gera vanligt “set up” á guittarum. Tað er sera umráðandi at streingirnir liggja tætt at arminum, annars verður hann sera tungur at spæla uppá og viðhvørt liggja streingirnir ov nær, soleiðis at streingirnir klirra tá tú spælir. Hetta kann vanliga stillast og eisini skulu streingirnir skiftast javnan.
Streingir missa skjótt tann vakra tónan serliga av feitti av fingrunum sum legst á teir umvundnu streingirnar, so teir ikki svinga rætt. Sjálvt um guittarin ikki verður nýttur, so legst korrusión á streingirnar og við sama úrsliti.
Tá streingir missa tann vakra kopar-litin ella vakra gula/gull bronse-litin, er tí at skifta streingir. Mong skifta eina ferð um mánaðin, onnur tvær ferðir um árið og onnur eina ferð um árið.
Armurin á guitarinum skal ikki vera beinur, men har skal ein lítil buður verða í honum. Er buðurin ov stórur verður hann ringur at spæla uppá og er buðurin ov lítil, ja, so klirra streingirnir.


text:
Var herfyri og vitjaði Sørvágs skúla í samband við, at kommunan og skúlin bjóðaðu okkum at síggja úslitið av arbeiði, ið kommunan hevur sett í verk í skúlanum.
Eg má siga, at hetta var stuttligt at síggja, og serliga var tað áhugavert at hoyra um verkætlanina við jørðhita, sum kommunan er farin í holt við í tøttum samstarvi við Jarðfeingi.
Sum eg skilti, so hava vit í Sørvági við hesi verkætlanini minkað CO2 útlátið við 20 %, og tað má sigast at vera nakað, vit kunnu gleðast um. So æres den, som æres bør.
Treyðugt so, onkur sigur mær, at talið á fólki, ið svimur í skúlanum, er fallið sera nógv, og at hetta er orsakað av, at hylurin er alt ov lítið upphitaður. Orsøkin, til at svimjihylurin er so kaldur, sigst vera, at heitari vatnið er, størri er talið av bakterium, og at vatnið tá má klorast meira. Men er kalda vatnið úrslit av miskiltum spariídni, so má okkurt gerast við tað.
Tað hevur verið nógv tos um í miðlunum, at valevni lova gull og grønar skógir nú upp til valið. Haldi ikki, at vit á lista B lova meira, enn vit megna at halda, hóast tað er neyðugt at síggja veruleikan í eyguni, at fíggjarliga rásarúmið hjá kommununi er minkað, so hvørt lániskuldin er vaksin. Ein uppgáva, sum kommunan noyðist at fullføra, er kloakkirnar í kommununi, sum mugu gerast lidnar, tað er lógarkravt og skal vera liðugt innan 2015. So longu her, er greitt, hvar ein partur av inntøkunum hjá kommununi skulu fara.
Eg eri av tí áskoðan, at vit eiga at halda fram hesa góðu leiðina við umhvørvisvinarligum atgerðum. Møguleikarnir fyri skiljing av ruski eru nógv størri, enn vit gera brúk av. Sama við endurnýtslu. Eg síggi fyri mær møguleikan at hava eina sokallaða trumlu til at savna glasfløskur frá húsarhaldi, sum so kunnu endurnýtast aftur. Somuleiðis íløt til battarí. Hetta er nakað, sum eigur at standa mitt í bygdini, so at fólk fáa til vana at taka ein posa við brúktum agurkusalatgløsum við sær at koyra í trumluna. Einaferð hava vit nóg mikið av gløsum til rabarbusúltutoyi, og onkustaðni skulu vit sleppa av við tey. Og trumlurnar kunnu gerast á Westmek í Sørvági. Hvat tá?
Aðrastaðni td. í Danmark hava tey nakað tey kalla ’storskrald’, hví hava vit ikki tað úti á bingjuplássinum? Kundi hugsast, at onkur hevði eina útblakaða sofu fyri neyðuni, og um fólk komu aðra staðni frá, ongantíð betur.
Vit eiga at fara væl um og royna at tryggja framtíðina eisini hjá teimum, sum koma aftaná okkum. Slíkar atgerðir kosta ikki stein og allan heim, men at lata vera við at gera nakað, kann koma at kosta okkum dýrt í framtíðini. Øll hava vit ábyrgd fyri umhvørvinum – eisini vit í Sørvágs kommunu.


text:
6. november kl 15:00 verður árligi basururin hjá Tvøroyrar Bóltfelag. Basarurin verður í skúlagarðinum í Trongisvági.
Nógvir góðir vinningar verður.
Á lutaseðli m.a.:
- Gávubræv frá Smyril Line, virðið 5.000 kr
- Nikon kamera S2900 20,1 MP, virðið 900
- Ein damusúkkla frá Karl Jespersen
- Gávubræv à 500 kr frá Hjá Angilie
- Gávubræv à 500 kr frá RBT
- 5 KG upsaportiónir
- Karamellueskja
- Sodavatnskassi
Ein meksikansk uppboðsøla verður eisini, her verður møguligt at keypa ein málning eftir TB-legenduni Tróndur Nolsøe.
Øll eru hjartaliga vælkomin.


text:
Sunnukvøldið komu ungdómsíðkararnir hjá Treysti heim úr Danmark, har tey høvdu verið í Skive til DM fyri ung. Hetta vóru somu íðkarar, sum fyri einum mánaða síðani fingu so framúrskarandi úrslit í Stórmót IR í Reykjavík. Við teimum úrslitunum var greitt, at í fleiri av kappingunum fóru ungu norðingarnir at vera heilt væl við í kappingini um DM-heiðursmerki.
Tey fingu eisini trý heiðursmerki heim við sær. Óluva Allansdóttir Joensen legði meira enn hálvan annan metur afturat úrslitinum í Reykjavík, og hevur longu nú stoytt 3-kilo-kúluna longur enn hon stoytti 2-kilo-kúluna í fjør! Hetta gav henni eitt DM-silvurmerki, bert góðar 30 sentimetrar frá gullinum.
Við úrslitinum til DMU er hugsandi at Óluva fer eftir oyl-kravinum við 4-kilo-kúluni.
Julian Gregersen hevði møguleika at vinna heiðursmerki á bæði 800 og 1.500 m. Í Íslandi kom hann undir 2 minuttir fyri fyrstu ferð. Hesaferð fór hann 1/100 sek upp um, men vann kortini silvur beint aftanfyri vinnaran. Á 1.500 metrum kláraði hann oyl-kravið og eisini bólkametið hjá Marnari Djurhuus. Kortini var hann 4/100 sek frá at vinna bronsu, og bert smá tvey sekund frá gullinum.
Eisini Oddvør Josepsen var heiðursmerkjakandidatur. Ja, hon var kanska favorittur at vinna DM-gull. Hetta eydnaðist tó ikki heilt, men hon kann tó fegnast um eitt DM-silvurmerki á 800 metrum.
Gunnar Sivertsen, Hans Sivertsen, Birita Ryan og Maria Biskopstø vóru eisini við til DM. Maria, sum bara er 13 ár, setti eitt flott bólkamet á 1.500 metrum, har hon kom væl undir oyl-kravtíð.
Á heimasíðuni hjá Treysti er drúgv frágreiðing frá kappingini.


text:
Róland Toftum setti fyri løtu síðani stórt nýtt føroyskt met í 50 metra bringusvimjing á langgeil, tá ið hann í innleiðandi riðlunum á Danish Open 2017 svam teinin uppá 29,50 sekund. Hann átti sjálvur føroyska metið á 29,81 sekund, frá Danish Open í fjør. Róland svimur fyri Suðuroyar Svimjifelag.
Tíðin hjá Rólandi rakk til eitt 5. pláss millum teir 41 luttakandi í innleiðandi riðlunum, og er hann sostatt í A-finaluni seinnapartin. Hartil er hon undir gullnálatíðina 29.61, sum merkir at Róland fer at fáa handað gullnál á FM á langgeil í Vági í mai mánaða.
Rókur Trygvason úr Ægir royndi seg eisini í greinini, og svam seg tá til eitt 29. pláss í kappingini, við tíðini 31.92 sum er stórt persónligt met í mun til hansara 32.66 frá FM á langgeil í fjør.


text:
SEV hevur sett eina sólorkuskipan upp í Sumba, sum skal veita elorku svarandi til elnýtsluna hjá 32 húsarhaldum. Talan er um fyrstu veruligu royndina at byggja størri nøgdir av sólorku inn í føroysku elskipanina.
Í november 2019 var fyrsta stóra sólorkuskipanin í Føroyum knýtt í elskipanina, tá ið SEV setti eina 246 kW stóra sólorkulund í rakstur í Sumba. Talan er um eina royndarverkætlan, ið er sett upp á gamla fótbóltsvøllinum við Krossin í Sumba.
- Tað var lutfalsliga ómakaleyst at seta royndarskipanina á ein slættan fótbóltsvøll, og av hesi orsøk gjørdist verkætlanin eisini bíligari. Sumbiar kommuna skal hava takk fyri, at hon bjóðaði SEV henda møguleikan, sigur Terji Nielsen, menningarleiðari hjá SEV.
Sólorkuskipanin verður mett at framleiða 160 MWt árliga. Tað svarar til elnýtsluna hjá 32 vanligum húskjum. Verður sólorka partur av orkusamansetingini í Suðuroy saman við vatnorkuni og oljuni á Vágsverkinum, kann hon spara Vágsverkinum umleið 35 tons av olju um árið.
Sólorkuskipanir eru skjótar at seta upp, og viðlíkahaldið er avmarkað. Undirstøðið til sólorkuskipanina var stoypt í oktober 2019, og stutt eftir var skipanin sett upp við einari transformarastøð, sum flytur elorkuna frá sólorkulundini inn á háspenningarnetið.
Hóast fáir sóltímar eru á vetrartíð, kunnu virðismiklar royndir gerast av, hvussu stór roynveruliga úrtøkan av sólorku er um veturin. Royndarverkætlanin skal eisini vísa, hvussu sólpanel hátta sær í føroyska veðurlagnum – hvussu væl tey tola veður og vind. Partur av verkætlanini er somuleiðis ein mátistøð, sum mátar vind, vætu, ætt, hita og sólargeisling.
Sólorkan er serstakliga áhugaverd í summarhálvuni, tá ið lutfalsliga nógvir sóltímar eru í Føroyum, samstundis sum tað ofta er lítið av vatni og vindi til vatnorkuverkini og vindmyllurnar.
- Sólorkan sum heild er ein áhugaverd orkukelda, haðani tað er møguligt at fáa 5-7 prosent av árligu elframleiðsluni, sum er mett til 600 GWt í 2030. Eitt sera gott ískoyti á grønu kósini – serliga um summarið, sigur Terji Nielsen.
Sólorkuskipanin í Sumba framleiðir elorku bæði burtur úr beinleiðis sólargeislum og óbeinleiðis sólargeislum í ljósinum, og tí er henda skipanin væl egnað at brúka í Føroyum, sjálvt um sólin ikki skínur alla tíðina. Tað fæst nógv meira orka burtur úr beinleiðis sólargeislum enn burtur úr ljósinum.
Terji Nielsen vísir á, at sólorkuskipanirnar eru seinnu árini vorðnar alsamt bíligari. Kostnaðurin á sólorkutøknini er fallin meira enn 75 prosent síðani 2006. Tískil eru tær eisini áhugaverdar fyri eitt lítið oyggjasamfelag sum Føroyar. Ein sólorkuskipan í Føroyum fer kortini ongantíð at framleiða líka nógv, sum slíkar skipanir framleiða í teimum sólríkaru londunum.
Sólorkuskipanin í Sumba kostar tríggjar milliónir krónur, og hon er bygd og sett upp í samstarvi millum donsku fyritøkuna, Solar Polaris, og týsku fyritøkuna, BayWa. Harumframt hevur Articon stoypt undirstøðið, gjørt girðing rundan um sólorkulundina og staðið fyri elarbeiðinum.


text:
Tá føroyingar drupu 1.423 springarar hin 12. september, doyði 1 prosent av øllum springarastovninum. Hetta pástóð danski fólkatingslimurin fyri Eindarlistan, Christian Juhl, á fólkatingsins røðarapalli, tá Fólkatingið læt upp í síðstu viku.
– Av tí sama er hetta eisini eitt ógvusligt inntriv, má man siga, segði Christian Juhl týsdagin og sipaði til veðurlagið.
Men hetta er ikki rætt. Danski miðilin BT kallar hetta uppáhaldið fyri "nakað vrøvl". Og tað er tað eisini, sambært hvalagranskaranum Carl Christian Kinze, sum BT hevur spurt.
– Eg veit ikki, hvar hann hevur hasi tølini frá, men hatta passar ikki, sigur Carl Christian Kinze við BT. Víðari greiðir hann frá, at tað er óvist, hvussu stórur samlaði springarastovnurin er, og at ymsu springarasløgini hvør í sínum lagi kunnu fevna millum nøkur hundraðtúsund og milliónir.
Um drápið av teimum 1.400 springarunum á Skálafirðinum samsvaraði við 1 prosent av stovninum, so hevði tað bara verið 140.000 springarar í heiminum.
– Tað talið er nógvar ferðnar størri, sigur granskarin við BT og leggur aftrat, at um talan bara hevði verið um føroyska slagið av springarum, so hóttir hetta drápið heldur ikki stovnin, tí har mest sannlíkt eru fleiri hundrað túsund av teimum.
Christian Juhl viðurkennir fyri BT, at hann tók feil.
– Tað harmar eg, at eg havi tikið hatta talið fram, sum ikki er rætt. Tað er gott at hoyra, at støðan ikki er so álvarsom, sum mær varð blivið fortalt, sigur hann og leggur aftrat, at hann kortini enn er ímóti springaradrápi.


text:
Skriva út
Granskingarverkætlanir á Náttúruvísindadeildini
Í leinkjunum til høgru ber til at lesa meira um tær granskingarverkætlanir, sum í løtuni er knýttar at Náttúruvísindadeildini.
- PFC kanning av føroyingum – gongdin eitt 10 ára skeið.
- Operator algebra og symbolskar dynamiskar skipanir
- COST
- Starvsstovan á Náttúruvísindadeildini
- Geislavirkni
- Kortleggjan av sjóvarfalsorku potentialinum
- Veður, alda og rák
- Collagen-gelatin-verkætlan
- Processing of the seismic GlyVeSt-data
- Sjóstøðu ávaringarskipan
- Ávirkan av aling á umhvørvi
- Útgerð til aling á harðbalnum økjum
- Plantu- og djóraplankton á Føroyska landgrunninum
- Aldumodel fyri Føroyaleiðirnar


text:
Um sama mundið sum Listaskálin stongdi síni framsýningarhøli, ið tey brúka til skiftandi framsýningar, læt upp úti á Skipasmiðjuni tann nú siðbundna Heystframsýningin. Upprunaliga var henda framsýning eitt mótmæli móti leiðsluni í Listaskálanum, men ásannast má, at listastríðið loksins tykist at vera av. Tað var tí gleðiligt at hoyra nýggja stjóran í Listasavni Føroya, Nils Orth, seta Heystframsýningina. Spurningurin er so, um Heystframsýningin á Skipasmiðjuni nú man fara at flyta niðan í Listaskálan, nú øll eru vorðin so samd?
Eri ikki so sannførd í at tað hevði verið tað besta, tí tað er frálíkt at kunna vitja ymisk høli. Harumframt er Heystframsýningin ábyrgdin hjá nøkrum einstøkum listafólkum, og hetta gevur teimum eitt frælsi, sum ein almennur stovnur (uttan mun til um hann er sjálveigandi) ikki hevur. Ein almennur stovnur hevur skyldu at lata ymsum bólkum og listasløgum framat, – í mun til listafólkini sum hava tikið seg saman til Heystframsýnina. Vit hava tískil høvi at eygleiða hvussu teirra list mennist og broytist, og í so máta er framsýningin í ár eitt frálíkt dømi.
Fyrst tú trínur inn í høllina sært tú, at har er nakað heilt skeivt – málningarnir á endavegginum tykjast ikki at vita hvat vendir niður og hvat vendir upp. Og hóast tað, so er skil á sjóvarmálanum. Her hevur Hjørdis Haack arbeitt víðari við sínum speglingum, nú nú við denti á speglingar í sjónum og támi. Sera ólíkt speglingunum í silvurføtum, men minst líka spennandi. Stendur tú tætt við myndirnar, kennir tú teg heilt fevnda av táminum.
Frammanfyri vegginum hjá Hjørdis er eisini ein veggur, sum er heilt øðrvísi enn vanligir veggir. Her er ein ein tættpakkaður veggur við svørt/hvítum tekningum hjá Tummas Jákup Thomsen, og hesin veggurin er eisini nakað heilt nýtt á Heystframsýningini, og eitt tað fyrsta tú leggur merki til.
Handan sýnina inn til támið hjá Hjørdis Haack krógva seg málningarnir hjá Hansinu Iversen. Teir eru gulir og glaðir, og hóast ikki so øgiliga ítøkiligir, so eru t.d. nakrar smáar bibbur at síggja leiddu tankarnar til fosturspark.
Tróndur Patursson er á hesi framsýning grønur og bláur. Talan um sera intensar náttúrulýsingar í antin brennandi bláum – ella bara Tróndabláum ella gløðandi grønum. Men umframt at sýna fram, so verður Tróndur eisini sýndur fram, og sami neisti sum Tróndur sýnir í sínum verkum, hevur Hans Pauli Olsen megnað at fáa fram í síni andlitsmynd av Tróndi.
Verkini hjá Brandi Paturssyni eru sera fjølbroytt. Hann arbeiðir við jarni og glasi, bæði hvørt tilfar sær, og sett saman. Eitt tað fyrsta eygað fangar, tá tú trínir inn í høllina er hugtakandi jarnskepilsið “Floymandi”, ið hongur á einum stólpa og lítur yvir hini verkini.
Inni í ymsu básunum krógvaðu navnframir listamenn so sum Torbjørn Olsen, Zakaris Heinesen, Bárður Jákupsson og Marius Olsen. Felags fyri hesar royndu menn eru at teirra verk eru altíð á høgum stigi. Eisini hevur Ilona Raipala fingið ein vegg, og eru motivini hjá henni heilt øðrvísi enn vanlig føroysk motiv, m.a. tí tey ímynda eina heilt aðra náttúru enn ta vit kenna. Men evnið tey viðgera eru eins viðkomandi fyri okkum sum finnum.
Framsýningin er soleiðis sett upp, at tú fyrst varnast tað sum er innast á botni, og nústani á veg út leggur tú til merkis Hanna Bjartalíð, sum bæði hevur myndir og figur. Góðar myndir, sum fáa teg at snara tær á og byrja umaftur at hyggja at framsýningini.
Sí fleiri myndir frá Heystframsýningini 2011 í myndasavninum her.
Sí eisini serstakar stubbar um ymsu andlitsmyndirnar hjá Hans Paula um Trónda, Zakarias, dóttrina


text:
BILAR Í
SERFLOKKI
Audi. Volkswagen. Skoda. Týsk góðska. Veitst tú, hví Bilasølan umboðar hesar bilarnar? Tað er tí, at við hesum bilunum verður tað tikið hond um smálutirnar. Alt verður gjørt til fulnar. Bæði innaní og uttaná.
Kom niðan á Bilasøluna og fá sjón fyri søgn.
Goymslufólk til Bilasøluna
Um Bilasøluna
Goymslufólk
Vit vænta og bjóða
Umsóknir
Plátusmiðlærlingur
Vit sóknast eftir plátusmiðlærlingi til plátu- og lakkverkstað okkara ProLakk
Hevur tú hug at arbeiða í einum spennandi og fjølbroyttum umhvørvi, við nýggjum avbjóðingum hvønn dag? So er hetta kanska júst rætta starvið til tín!
Vit sóknast eftir einum lærlingi, sum er:
- samstarvssinnaður
- álítandi
- røkin
Tú verður partur av einum vælvirkandi, arbeiðssomum og dugnaligum toymi. Vit stremba eftir at veita bestu tænastu til kundan, og har kundanøgdsemi og góðska er í hásæti.
Fleiri upplýsingar fáast við at venda sær til Tummas Paula av Reyni, verkførara, á tlf. 239731.
Umsóknin skal sendast til prolakk@prolakk.fo
Starvið verður sett skjótast gjørligt.
Volkswagen mest selda persónbilamerki í Føroyum í 2020
Fyrstafloks týsk góðska, flott snið og góðir prísir gjørdu, at VW aftur í 2020 varð mest selda persónbilamerki í Føroyum. Bilasølan er títt VW umboð og vit hava stóra goymslu av hesum einastandandi bilmerki. So kom niðan á Bilasøluna, royn ein VW og fá eitt gott tilboð!
Nýggi Škoda Octavia komin til Føroyar
Teir fyrstu bilarnir av spildurnýggju útgávuni av Škoda Octavia eru nú komnir til landið. Í fyrsta umfari er talan um tveir Octavia Combi, og í næstum koma Coupé útgávurnar eisini.
Kom og royn Škoda Octavia á Bilasøluni. Tú kanst eisini lesa meira um bilarnar her á síðuni.
Audi kosið sum besta bilmerki í Danmark í 2019
Greiningarstovan Voxmeter kjósir árliga tey bestu bilmerkini grundað á 68.000 samrøður við bileigarar, og Audi vísti seg sum greiður vinnari í 2019. Heili 78% av Audi-eigarum viðmæla sostatt bilmerkið til sínar vinir og kenningar.
Heilsa uppá
“nýggja Volkswagen”
Í vikuni avdúkaði Volkswagen nýtt búmerki og nýtt vørumerki sum heild. Búmerki líkist tí undanfarna, men er einklari og skal vera við til at flyta Volkswagen inn í eina meira veðurlagstilvitaða framtíð.
“Nýggja vørumerkið er byrjanin uppá eitt nýtt tíðarskeið fyri Volkswagen,” sigur Jürgen Stackmann, nevndarlimur.
“Við at stíla fyri nýggjum vørum og við nýggjum tænastum, fer vørumerkið undir eina grundleggjandi menning ímóti einari framtíð við nevtralum útláti til øll. Tíðin er komin til at vísa heiminum hvat okkara vørumerki stendur fyri.”
Audi e-tron
Tann fyrsti fullelektriski Audi-bilurin er komin til landið.


text:
Nú nýggjárið er farið afturum, er týdningarmikið at leggja sær í geyma, at avlopsfýrverk má beinast burtur á rættan hátt, tí gamalt fýrverk kann kykna av sær sjálvum.
Fýrverk kann gerast óstøðugt og vandamikið, um tað liggur í hjalli ella ráligum kjallara, har hitin sveiggjar við árstíðini. Óstøðugt fýrverk kann elva til eldsbruna og annan skaða.
Av trygdarávum mælir IRF tí fólki frá at goyma fýrverk til næsta ár.
Hvussu skal fýrverk beinast burtur?
Fýrverk verður beint burtur á rættan hátt við at lata tað inn til eitt mannað endurnýtslupláss, har tað verður heintað av IRF. Finn endurnýtslupláss og upplatingartíðir her.
Fýrverk má endiliga ikki latast saman við vanliga ruskinum í ruskposar ella bingjur, tí tá er stórur vandi fyri, at eldur kemur í ruskið.
Um størri nøgdir av fýrverki skulu beinast burtur, verða fólk biðin um at ringja til IRF á 414243 fyri nærri vegleiðing. Somuleiðis verða skip og bátar, sum hava neyðbluss v.m. at burturbeina, biðin um at seta seg í samband við IRF.


text:
01-10-2021
Umboðsmaðurin hevur viðgjørt eina klagu um klaguviðgerðina hjá Almannamálaráðnum av klagu um Familjufyrisitingina í einum máli um samveru.
Umboðsmaðurin dugdi ikki at síggja, at Almannamálaráðið hevði mett um, hvørt Familjufyrisitingin hevði tikið atlit at øllum upplýsingum í málinum og um hetta, saman við møguligum vantandi notatum, kundi ført til eina aðra meting av avgerðini hjá Familjufyrisitingini um at kalla inn til barnasamtalu.
Umboðsmaðurin bað Almannamálaráðið taka klaguviðgerðina av málsviðgerðini hjá Familjufyrisitingini viðvíkjandi omanfyri nevnda upp aftur og lata seg frætta, hvat víðari hendi í málinum (LUM 21/14856).
Samandráttur av niðurstøðu umboðsmansins kann lesast her


text:
Nú er summarfrí – eisini í politikki. Herligur friður ella stórur saknur? Eg elski spennandi kjak og politikk, men halt kipp, sum eg altíð fái sting í hjartað, tá politikkarar okkara verða so hurlaðir til.
Bergtóra Høgnadóttir skrivar fríggjadagsklummuna hesa ferð,
Havi virðing fyi teimum, sum bjóða seg fram til tess at hava eina vælvirkandi demokratiska skipan. Og til tess at geva okkum møguleika at hava nógv gott fólk í at velja. Tað er at fegnast um. Men, tá ein sigur sína hjartans meining, kann ein vænta sær ógvuslig koyrlasløg. Uff!! sum eg stundum haldi, at ákoyringarnar kunnu vera ósakligar, niðrandi og óðneyðugar. TAÐ havi eg ilt við at læra meg at liva við, og vil als ikki góðtaka tað. Eisini hóast eg stundum detti útí sjálv og vildi ynskt, at til bar at tiga við afturvirkandi megi.
Skalt tú gera teg galdandi í politikki, er hørð húð alneyðug sigst… Sjálv eri eg sannførd um, at nuansur, umsorgan og hiti kunnu hvørva úr politikki, um eitt dygdarkrav er hørð húð væl bjálvað í teflon. Og tað er spell. Skilji tó væl, at ein fær harða húð í politikki! Eg droymi um, at vit gerast betri til at vera sakliga ósamd, áhaldandi undrast og viðurkennandi í kjakunum. Bæði tá vit eru samd, og tá vit eru ósamd.
Burturkveistran mín
Eg havi ikki verið politiskt sjónlig í longri tíð, og eg elski, at eg ikki NOYÐIST hava eina meining um ALT. Herfyri legði eg meg út í eitt kjak, sum mong okkara hava eina inniliga meining um. Hørðu orðini, eg fekk aftur, runnu mær køld eftir bakinum….á facebokk, messenger, sms’ir. Uff…kendi við eitt, at tað var júst hetta, eg ikki hevði saknað, síðani eg í 2011 gavst í politikki, áðrenn eg ynskti tað. Men ákoyringarnar móti mær eru vatn, samanberi eg við tær ákoyringarnar, sum serliga ávísir samgongulimir uppliva. Sannlíkt er, at hóast mong hava fílahúð, so gerast tey vónbrotin. Og hvat hendir við okkum, tá vit aftur og aftur uppliva niðrandi og ósakligar ákoyringar? Blíva vit dugnaligari og betri til at loysa eina uppgávu? Meiri skapandi ella eldhugað? TAÐ munnu vera tey fáu.
Eg kann svara fyri meg, at tað sum hendir við mær – tíverri er, at eg stundum komi til at geva aftur av somu skuffu, og iðri meg aftaná. Ella eg missi virðingina fyri teimum, sum eru mest ágangandi og hugsi: “hasum persóninum havi eg ikki hug til at kjakast við”. Og hvussu við teim ungu, man hesin samskiftisháttur eggja tey til at byggja land? Ella elvir tað til politiska til líkasælu og andstygd?
Veit væl, at politikarar úr øllum flokkum stundum leypa framav. Men samstundis hevur samgongan mín fulla stuðul, serliga formaður floksins, Høgni Hoydal, sum umframt miklan dugnaskap, altíð er høviskur í orð og talu og hevur hjartað á heilt rætta stað. Hetta prógvaði hann í mun til fiskivinnuna eitt nú í 2011. Uttan at vera í samgongu hjálpti sambandsflokkinum og javnaðarflokkinum at gera ymiskt munagott við fiskivinnu okkara. Eisini hóast tað kostaði honum og flokkinum ein hóp í eitt bil. So populistur er hann ikki, tíbetur. Tað prógvaði hann, eisini ta ferðina.
Tit gera tað rætta
Góða samgonga, takk at tit tíma og halda á. Vónin er, at komandi tingseta ber á brá av samgongulimum – fegnast einum heilum tingi – sum vissuliga vilja byggja land.
Tað eru nógvar álvarsamar og stórar avgerðir sum SKULU takast, avgerðið tit, at tað skulu vera júst tit, sum saman røkka málunum, tit í kveikjandi samgonguskjalinum settu tykkum fyri.
Og vit veljarar eru her og stuðla tykkum sjálvandi. Ikki bara tigandi – men allastaðni og greitt. Hóast tit ikki altíð uppliva at vit geva tykkum dagsins viðurkenning og stundum bara hoyra okkum glepsa, so minnist til, at vit halda, at tit gera nógv gott. Men tá taka vit tykkum ofta bara fyri givið. Veit væl, at eingin er samdur um alt – og tí er í lagi, at vit ikki øll altíð taka undir við øllum, tit gera.
Hugsi um svarið hjá Steingrími Sigfussyni, tá hann undir sváru kreppuni í Íslandi var fíggjarmálaráðharri. Hann fekk spurningin: -Er tað ikki trupult at noyðast at taka so nógvar truplar avgerðir?
– Nei! Ikki tá ein veit, at tað er tað rætta ein ger, svaraði Steingrímur.
Havið tit eisini tað í huga, nú vit hava eina samgongu við einum fiskimálaráðharra á odda, sum torir, vil, hevur arbeitt við og havt køn at hjálpa sær til loksins at smíða eina fisikivinnu, sum gagnar landi okkara.
Góða ólavsøku og eina hjartaliga, góða tingsetu ynski eg okkum øllum!


text:
Tíðindi
-
01/02-2017Vinningsbýti til partaeigarar
Partaeigarar í P/F Smyril Line kunnu venda sær til felagið og fáa útgoldið vinningsbýti.Les meira
-
15/04-2016Úrslitið hjá Smyril Line fyri 2015 var 52 mió.
Árið 2015 gjørdist enn eitt ár við framgongd fyri Smyril Line, og eitt ár við øktum virksemi.Les meira
-
12/02-2016Vinningsbýti til partaeigarar
Partaeigarar í P/F Smyril Line kunnu venda sær til felagið og fáa útgoldið vinningsbýti.Les meira
-
30/03-20152014 gjørdist aftur eitt ár við framgongd hjá Smyril Line
Árið 2014 gjørdist aftur eitt ár við framgongd hjá Smyril Line, og eitt ár, har Smyril Line hevur konsoliderað bæði raksturin og fíggjarstøðuna.Les meira


text:
Eg sat, sum so mangan áður, á ein ‘talkara’ á internetinum, ein vinkona mín í Texas hevði e-mailað og sagt at hon vildi tosa við meg. Eg havi ongantíð hitt hana, ja, faktiskt havi eg ongantíð tosa við hana. Altso ikki munnliga.
Eg hitti hana eina ferð á einum øðrum ‘talkara’, vit tosaðu eina løtu, ella rættari vit skrivaðu eina løtu, og skiftu so um e-mail bústaðir, síðan hava vit e-mailað regluliga til hvønn annan, onkuntíð møtast vit á onkrum ‘talkara’, men tað er sjáldan, eftirsum tíðarmunurin er átta tímar.
Tað er nokkso stuttligt at hugsa sær at tú kann sita í Keypmannahavn klokkan 17.00 og skriva til eina gentu í Texas og hon fær brævið nøkur sekund eftir, men hjá henni er klokkan bert 9.00.
Hon hevði biðið, meg møtt sær, tí hon hevði fingið ein nýggjan sjeik, hon vildi gjarna fortelja, um hvussu tað gekst og vildi tí tosa ‘andlit til andlit’ á einum talkara. Fyri tey, sum ikki vita hvat ein ‘talkari’ er, so er tað eitt stað á internetinum, har tú kann hitta fólk og samrøða við tey í skrivligum formi.
Eg havi eftir hondini hitt nógv fólk har, t.d. hitti eg tvær amerikanskar gentur, ið kallaðu seg Sphere & Cube. Tær bjóðaðu mær cyber-sex, men eg hevði ikki tíð og endaði tí við at fornerma tær.
Eg hitti tær aftur seinni, men tá bóðu tær meg, sleppa mær har, sum pipari grør, ella skuldu tær koma eftir mær. Cyber-sex er annars nógv uppi í tíðini, á teimum flestu talkararunum kanst tú gera tær eitt privat rúm, ið tú kann læsa og ósæddur tosa fúlt við onkran eina løtu. Ymsar eru lystirnar, men tað er íhvørtfall bíligari enn telefonsex.
Á einum triðjum ‘talkara’, hitti eg eina ferð ein mann, sum æt Jeff. Hann royndi at berjast móti tí, hann kallaði tíðindarflutnings monopolinum í USA, hann skipaði fyri fyrilestrum og filmsýningum av Chomsky filmum.
Norm Chomsky er ein tíðindamaður, ið hevur gjørt sendingar um hvussu tíðindaflutningurin í verðini er stýrdur av sterkum politiskum og fíggjarligum kreftum(nøkurlunda sum Dimmalætting og Sosialurin eru stýrd av Sambandsflokkum og Javnaðarflokkinum og Oyggjatíðindi av brøðrunum Klein).
Chomsky vil vera við, at tíðindamenn tilvitandi lata vera við at skriva um nøkur mál og hervið stiðja brot á mannarættindini.
Eg hitti Jeff, fyrstu ferð eg var innið á tí talkaranum, sum eitur the Globe, hetta er ein stórur talkari, við nógvum ymiskum rúmun. Eg kom inn í eitt rúm, har ein heilablástur andaliga víðgongdur Amerikanskur bygdamaður helt prædiku um fosturtøku, eg byrjaði sjálvandi at brúka meg, eg spilti hann og restina av USA út.
Tað er eitt av mínum yndis frítíðarítrivum. Men henda dagin gekk ikki so væl, áðrenn eg visti av, vóru øll uttan tveir menn, rýmd úr hesum rúminum, tað var Jeff og ein úr Australia, vit sótu so nakrar tímar og tosaðu um politik, eg lætst at vera eitt sindur reyðari, enn eg eri, so vit hugnaðu okkum óført.
Men fyri at venda aftur til vinkonu mína í Texas, so varð hon seinka, og eg sat tí eina løtu og bíðaði. Fyri at stytta mær stundir, tosaði eg við nøkur fólk. tá kom ein, ið kallaði seg Mags knappiliga inn í rúmið. Tá hon sá mítt navn og teldunavnið RUC.mac.08, spurdi hon, um eg var Niels Dam, ið las International Cultural Studies á RUC?
Hetta var ein vinkona mín av RUC sum var útveksla til Íslands, knappiliga sá eg hvussu ræðandi lítil verðin er vorðin. Nú brúki eg altíð dulnevnið á talkarum.


text:
Hesir byrja móti Skotlandi
ítróttur12-10-2021 - 19:09 - Jóanis Albert Nielsen
FSF: Håkan Ericson og Eli Hentze hava sett navn á teir fyrstu ellivu, ið byrja á vøllinum móti Skotlandi. Heini Vatnsdal avloysir Rene Shaki Joensen, ið hevur leikbann.
Í kvøld klokkan 19:45 tekur føroyska A-landsliðið við monnum ímóti Skotlandi. Talan er um 8. umfar í undankappingini til HM, sum verður í Katar í 2022.
Ein broyting er gjørd á liðnum hesaferð, í mun til teir fyrstu ellivu, sum byrjaðu móti Eysturríki farna leygardag. Rene Shaki Joensen hevur leikbann, og í hansara stað kemur Heini Vatnsdal.
Føroyska liðið byrjar soleiðis: Teitur Gestsson verður í mál, og í verjuni verða Viljormur Davidsen, Sonni Ragnar Nattestad, Heini Vatnsdal, Odmar Færø og Gilli Sørensen. Miðvøllin manna Ári Mohr Jónsson, Hallur Hansson, Brandur Olsen og Gunnar Vatnhamar, og fremsti maður verður Jóan Símun Edmundsson.
Á bonkinum sita Gunnar Nielsen, Mattias Heðinsson Lamhauge, Jóannes Kalsø Danielsen, Jóannes Bjartalíð, Sølvi Vatnhamar, Klæmint Andrasson Olsen, Hørður Askham, Tróndur Jensen, Petur Knudsen, John Frederiksen og Hannes Agnarsson.


text:
5 dagar. Tað var tað. Hvørki meira ella minni. Fyrr tá ið ólavur hevur verið uttanlanda havi eg stúrt simpulthen so nógv um at vera einsamøll við børnunum.
Eg merki tað so væl, tá ið Ólavur ikki er har, tí eg eri von við at hann ger nógv húsligt arbeiði. Og børnini hava sjálvandi eisini verið minni, og onkuntíð í “baby stadie”, so tað hevur kanska verið “warrented” at eg ikki havi verið so við uppá at vera einsamøll. Men hvat er tað nú eg eri stúrin um? – Eg veit ikki ordiliga. Eg plagi at sutra fyri øllum.
Kanska er tað bara tað, at tá ið eg komi til eitt punkt, hare eg havi brúk fyri einari hond, so fái eg tað ikki. Tað er nokk tann tankin, sum dominerar. Og so plagar eisini altíð okkurt snedugt at henda, tá ið Ólavur er burtur, ein vatnleki, ella bilurin steðgar upp. Eg plagi at siga, at eg skal standa mina roynd í at vera meira sjálvstøðug.
So hesaferð, tá ið Ólavur fór avstað í fimm dagar, setti eg mær fyri, at tað fór at vera øðrvísi. Eg haldi ikki eg gjørdi nakað serliga burtur úr. Tað sum hjalpti mær, var at ikki hugsa so nógv um tað áðrenn fráfaringardagurin kom, og bara lata hann koma. At njóta ‘nú’ið heilt inntil hann skuldi avstað. Tað var veruliga lykilin til tað heila. Eg var nógv meira rólig og glað.
Tá ið hann fór avstað, royndi eg at fokusera uppá, hvussu lekkurt tað var at sleppa ein túr uttanlanda. Eg hugnaði mær saman við børnunum, og legði ikki for nógva orku í at gera alt møguligt eyka, men at koma gott ígjøgnum dagin.
Eg valdi at síggja glasið hálvfult, og gera gagn av at nú høvdu vit nakrar dagar frá hvørjum øðrum og hvussu tað kundi styrkja um forholdið.


text:
Soleiðis fært tú orkidéir at trívast
Orkidéir hava seinnu árini ikki verið millum tær mest trendy planturnar, men fleiri plantuserfrøðingar peika á 2020, sum árið har orkidéin aftur fer at prýða í nógvum vindeygakarminum. Tað verður ikki tann vanliga orkidéin, sum vit kenna best í hvítum, lilla ella ljósareyðum litbrigdum, tað verður tær meira serstøku orkidéirnar, har litirnar eru meira pang og formurin eitt sindur øðrvísi - eitt nú tær sum hanga.
Gev orkidéini góðar vakstarumstøður
Orkidéir trívast væl í sól, men ofta hoyrist, at teimum ikki dáma beinleiðis sólarljós, men hetta er skeivt, tær trívast í beinleiðis sól, men mugu ikki standa í alt ov høgum hita.
Tá orkidéin ikki blomstrar longur, so er bert neyðugt at klippa/skera stelkin burtur, um stelkurin følnar, um hann enn er grønur og frískur, so kemur ofta ein nýggj síðugrein við nýggjum blómum.
Um orkidéin ikki fær nýggjar blómur, kann orsøkin vera, at hon stendur ov heitt – tú kanst royna at flyta hana til eitt kaldari stað í húsinum.
Soleiðis vatnar tú tína orkidé
Orkidéir anda gjøgnum røturnar og trívast tí als ikki, um tær standa í vatni alla tíðina. Skal tín orkidé trívast, so er neyðugt, at hon fær ta vætu henni tørvar. Her eru trý góð ráð.
1. Set alla plantuna í eina balju við vatni, sum hevur stovuhita. Tú kanst sjálvandi eisini fylla vaskið við vatni.
2. Lat orkidéina standa í vatninum í umleið 15 minuttir. Meðan plantan stendur í vatninum, so er eitt gott hugskot at spreya hana við sirmi.
3. Tak orkidéina úr vatninum og lat vatnið renna frá, áðrenn tú setur hana aftur í urtapottafjalaran.
Keldur: idenyt.dk, haveabc.dk, orkidegartneriet.dk


text:
Tíðarleyst design frá Verpan
Minnist tú aftur á eina Moon lampu í stovuni ella ein litríkan Pantop í køkinum í barndómsheiminum? Tað er ikki so løgið, um so er, tí danski sniðgevin, Verner Panton, hevur fríðkað um fleiri heim gjøgnum árini, og hann ger tað enn í dag.
Vit kenna fleiri av sniðunum hjá honum uttan at hugsa stórvegis um tað, tí við litum og hugflogi er hann er ein natúrligur partur av innrættingini hjá mongum okkara. Og hóast designini eru gomul, eru tey framtíðarkend.
Tær flestu kenna Verner Panton klassikarar, tí sniðgevin, ið livdi frá 1926 til 1998, setti av álvara sítt fingramerki á danskt design og setti somuleiðis danskt design á heimskortið við funktionellum, modernaðum og serstøkum designi.
Í 2003 fór Verpan undir at framleiða gjølla útvaldar tíðarleysar designvørur hjá Verner Panton, og danski sniðgevin spælir enn ein týðandi leiklut í modernaðu innrættingini við serligum brúkaraupplivingum og nýggjum háttum at liva, arbeiða og sampæla - eisini hjá okkum her heima. Í Føroyum er millum annað Vøruhúsið umboð upp á Verpan.
Kendar Verner Panton lampur
Moon, 1960
Verner Panton sniðgav Moon lampuna í 1960, og hon er ein av teimum fyrstu lampunum, hann sniðgav. Ikoniska viftukenda lampan er sermerkt við 10 tunnum ringskapaðum bløðum, sum á lýtaleysan hátt veita fjálgt og umgirandi ljós, sum ikki blindar. Bløðini geva afturskin og síla ljósið frá, og lampan sær øðrvísi út úr ymiskum sjónarhornum.
VP-Globe, 1969/1970
Hendan lampan kennist bæði framtíðarkend og nýskapandi, hóast hon hevur lýst í meiri enn hálva øld. Hon er úr acrylglasi, sum var eitt nýtt tilfar tá, Verner Panton sniðgav hana. Lampan er gjøgnumskygd, og vit síggja inn í lampuna, sum eisini ger hana framtíðarkenda og nýskapandi. Upprunaliga varð loftslampan Globe teknað til eina møplasýning í 1970 og varð framleidd sjey ár seinni.
Pantop, 1980
Hendan lampan er djørv og stuttlig samstundis, sum hon er klassisk og í samhuga við umhvørvi, hon stendur í. Fjálga ljósið lýsir niður eftir, tí eyðkenda lampan hevur skap av eini klokku.
Verner Panton sniðgav hesa lampuna, sum er at fáa í alskins litum, í 1980. Hon letur veruliga upp fyri dyrvi, persónligheit og huglagi.


text:
Calorie Crush:
Tekstur kemur skjótt.
"ALLAN DAGIN +"
Hevur tú limahaldið "ALLAN DAGIN +" er Calorie Crush íroknað.
Fyri at tryggja tær eitt pláss, skalt tú rita inn og leggja eitt pláss av til hendan tíman. Melda til á lættasta hátt við at trýsta á tann reyða knøttin, sum eitur "Rita inn," niðanfyri myndina.
Brúkari: tín teldupostur.
Loyniðorð: bleiv upplýst við upprættan av limahaldi.
GG: Hevur tú gloymt títt loyniðorð, kanst tú ringja til Burn á
+298 299900 og fáa tað upplýst.
Vit eru at hitta hesar tíðir:
Mándag - hósdag Kl: 5:30 - 22:00
Fríggjadag Kl 5:30 - 20:00
Leygardag - sunnudag Kl: 9:00 - 20:00
UMRÁÐANDI AT BOOKA, FYRI AT TRYGGJA SÆR PLÁSS!


text:
Sandoyggin ongan tingmann
Hetta valið bleiv solti fyri Sandoynna.
Valúrslitið lagaði tað soleiðis at onki av valevnunum, sum vóru uppstilla í Sandoynni, blivu vald.
Brandur Sandoy bleiv, við 287 atkvøðum, nummar 11 á fólkaflokslistanum sum fekk 8 tinglimir.
Sámal Hanni Lognberg bleiv, við 183 atkvøðum, nummar 12 á sambandslistanum, sum fekk 7 tinglimir.
Jónleif johannesen bleiv, við 217 atkvøðum, nummar 11 á javnaðarlistanum, sum fekk 7 tinglimir.
Páll á Reynatúgvu bleiv, við 252 atkvøðum, nummar 7 á tjóðveldislistanum, sum fekk 6 tinglimir.
Jóna Nikolajsen bleiv, við 17 atkvøðum, nummar 14 á listanum hjá miðflokkinum, sum fekk 2 tinglimir.


text:
Føroyski rithøvundurin, Rakel Helmsdal, er aftur í uppskoti til ALMA (Astrid Lindgren
Memorial Award). Hetta varð 17. oktober 2019 kunngjørt á árligu bókamessuni í Frankfurt.
ALMA er størsta bókmentavirðislønin fyri barna- og ungdómsbókmentir í heiminum og er Rakel higartil einasti føroyski rithøvundurin, sum hevur verið í uppskoti til hesa virðisløn.
Tað er Rithøvundafelag Føroya, sum hevur gjørt av at tilnevna Rakel, fyri hennara virki sum rithøvundur, myndprýðari, søguforteljari og lesifremjari.
Tilsamans eru 237 rithøvundar úr 67 londum tilnevndir ALMA 2020, sum afturat heiðurin er ein virðisløn uppá 5 mió. svenskar krónur. Vinnarin verður kunngjørdur á barnabókamessuni í Stokkhólm og Bologna í mai 2020.
Listin yvir tilnevndir rithøvundar er at finna á heimasíðuni hjá ALMA
.


text:
Korona leiðreglur á Zarepta
Fyri at avmarka vandan fyri koronu í Zarepta, eru nakrar meginreglur, sum vit øll mugu fylgja:
- Um tú hevur krím ella koronulíknandi sjúkueyðkenni, kanst tú ikki koma í Zarepta.
- Kom ikki beinleiðis í Zarepta úr útlondum.
- Hevur tú verið uttanlands, er neyðugt at lata seg kanna tveir dagar eftir komu til Føroya. Tá kanningin er negativ, kanst tú koma í Zarepta.
- Eingin, sum er í Zarepta, má fara á flogvøllin at taka ímóti ferðandi.
- Tað er alneyðugt at vit halda gott handreinføri. Vaskið og sprittið hendur regluliga.
Zarepta


text:
Skipað verður fyri dómaraskeiði við Stórá fríggjadagin 11/3 kl. 17:00.
Endamáli við skeiðinum er m.a.:
Førleika menna tey, sum virka sum “heimadómarar” úti í feløgunum, soleiðis at tey hava kunnleika til fótbóltslógina, fyri at betri døma dystirnar har heimafelagið setir dómarar.
Dómarin er fyrireiking til FSF dómaran, tí skulu vit royna at fáa nakrar av luttakarunum at tekna til FSF dómaraskeiðið, sum verður 23. og 24. Mars 2016.
Dómarin
- Dómaraskeið á 4 tímar (ella har á leið)
- Upptøkukrøv: 14 ár
Evni sum verða viðgjørd:
- Generelt um døming, hvat og hvussu er tað at vera dómari
- Fríspark, – beinleiðis og óbeinleiðis
- Rangstøða
- Teori og praktik. – tekngeving og døming á vøllinum
Luttakararnir skulu ikki til nakra roynd, teir fáa eitt luttøkuprógv; men vit vóna at nakrir av luttakarunum tekna seg til “FSF dómaran”.
Skeiðið er ókeypis.
Tilmelding fer fram við ringja til 28 20 60 (Charlotta) ella 50 75 07 (Sigvald). Eisini er møguligt at senda eini boð umvegis FB.
Tilmeldingar freistin er Tórsdagin 10/3 kl. 18:00


text:
FM ung 2017 bleiv hildið á Tórsbreyt um vikuskiftið. Enn einaferð fingu vit nógv góð og flott avrik frá okkara sera røsku ungu íðkarum hesar báðar kappingardagarnar, har veðrið hóast alt var á sera góðari leið. Leygardagin var síðuvindur og hampuliga lýtt, og blivu allarflestu lop og renningar góðkend vegna vind. Í dag var meira kølið og harafturat fitt av mótvindi hjá spurtarunum og ov nógvur undanvindur í allarflestu lopunum til at fáa tey góðkend vegna vind.
Dagurin í dag byrjaði við siðabundu skrúðgonguni, sum altíð er ein føgur sjón fyri eygað. Síðani var tað borgarstjórin, Annika Olsen, sum bar fram nøkur orð áðrenn hon setti FM ung 2017.
Úrslitini um vikuskiftið bera boð um, at frælsur ítróttur í Føroyum hevur eina bjarta framtíð. Nógv dygdargott arbeiði verður gjørt dagliga úti í teimum einstøku feløgunum og tað sást sanniliga aftur til FM ung. Vónandi heldur hetta arbeiði fram og mennist.
Kappingarárið á breyt er farið at halla, og vónandi halda hesi ungu íðkararnir fram við venjingum gjøgnum veturin, so vit øll kunnu gleða okkum til nakrar góðar og spennandi kappingar komandi ár.
FÍF vil nýta høvið at takka íðkarum, venjarum, foreldrum og ein serstøk tøkk til allar dómarar og hjálparfólk, tí uttan tykkum eingin kapping.
Øll úrslitini síggjast niðanfyri í .pdf og myndir, sum Bjørg Svabo hevur tikið, eru at finna í myndasavninum hjá Hvirluni.


text:
CCF 216 A
Einki TSB-nr.
1 Í Føroyum búgva høvdingar tveir,
- frú, gloym ikki meg –
Tróndur og Sigmundur eita teir.
- Eg troði so lættlig,
har gár ein dans for Dúna,
frú, gloym ikki meg,
har dansa bæði jomfrúur og moyar,
eg troði so lættlig.
2 Sigmundur búði sær Skúvoy á,
Tróndur búði á Gøtuvág.
3 Tróndur situr í sínari lon:
“Heintið mær Sjúrða Tollaksson!
4 Tit heintið mær *Gutta og lága Tórð!”
Snarliga boð eftir øllum fór.
5 Tróndur er argur og hugsar ilt:
“Sigmundur hevur os veitslu spilt.”
6 Inn koma sveinar og stedast for borð:
“Hvat vilt tú, Tróndur, tú sendi os boð?”
7 “Eg læt senda boðini tey,
tit skulu hjálpa til Sigmunds deyð.
8 Tit hvessið spjót og brýnið knív,
tað skal gelda Sigmunds lív!
9 Hetta mítt ráð man vera gott,
tit skulu herja á hann á nátt.”
10 Samlaðust saman sveinar og menn,
fylgdust til strandar allir í senn.
11 Tróndur siglir um Skúvoyarfjørð,
skútan bognaði sum ein gjørð.
12 Myrk var náttin, skútan gekk,
blíðan byrin Tróndur fekk.
13 Myrk var náttin, skútan rann,
teir hildu so beint mót Skúvoy fram.
14 Eingin vardi, teir komu hartil,
alt ber til, sum Tróndur vil.
15 Buldraðu teir við váknum hart,
hurðar gingu í smildur snart.
16 Sigmundur vaknar úr svøvni brátt:
“Hvør brýtur inn hjá mær í nátt?”
17 “Tann, ið nú brýtur tínar dyr,
tað er tann maður, tú hánaði fyrr.”
18 Sigmundur brá sítt svørð ímót,
trý fullu høvur for Tróndar fót.
19 Tróndur rópar alt so fús:
“Tit setið eld á Sigmunds hús!”
20 Sigmundur talar til frænda sín:
“Nú má eg rýma av húsi mínum.”
21 Einar av Suðuroy og frændin Tórð,
eingin annar við Sigmundi fór.
22 Gingu teir fram við grøna lund,
dvøldust við gjótuna eina stund.
23 Sigmunds húsfrú stendur við vegg:
“Hoyr tú, Tróndur Gøtuskegg!
24 Stríðist tú mót konu og børn,
tá ert tú glúpskari enn ein bjørn.”
25 “Tit sløkkið út eld, og stingið inn knív,
eg stríðist bert mót Sigmunds lívi!”
26 Tróndur hann vendist húsum frá,
beint ímóti, sum Sigmundur lá.
27 Tróndur hevur tað manndómsorð:
“Eg kenni royk av Sigmunds spor.”
28 Tróndur biður teir hava mót:
“Eg kenni royk av Sigmunds fót.”
29 Tróndur talar orðum brátt:
“Sigmundur, krógvar tú teg í nátt?”
30 Sigmundur tvørtur um gjótu brá,
Steingríms høvur á vølli lá.
31 Sigmundur aftur um gjótu sprakk,
svørðið úr hans hondum glapp.
32 Sigmundur aftur um gjótu steig,
svørðið úr hans hondum gleið.
33 Sigmundur í havið kastar seg,
Einar og Tórður sama veg.
34 Tá ið Tróndur hetta sá,
aftur at báti skundaði tá.
35 Aftur at báti skundaði tá,
men ikki kundi hann Sigmundi ná.
36 Svimja teir tríggir við sterkari ferð,
sum stríður streymur á firði er.
37 Tórður aftur um seg sá:
“Nú tekur Einar at dragna frá.”
38 Sigmundur gjørdi sær tann ómak,
hann legði Einar á sítt bak.
39 Tórður rætti Sigmundi hond:
“Nú hevur Einar givið upp ond.”
40 Sigmundur slepti Einari av:
“Suðuroyarfjørður varð tín grav.”
41 Sigmundur svimur og frændi hans:
“Enn er fjórðingur eftir til lands.”
42 Tórður leggur seg bylgju ímót:
“Eg eri givin í hond og fót.
43 Tú svim til lands, tonk ikki pá meg,
eg eri farin, redda teg!”
44 Svaraði Sigmundur, í sjónum sat:
“Ikki, frændi, skiljast vit at.
45 Vit vóru saman í mangari ferð,
ikki skulu vit skiljast her.”
46 Sigmundur var í orðum trúgvur,
hann legði Tórða á sín rygg.
47 Sigmundur svimur av kraft og makt:
“Nú hava vit at landi lagt.”
48 Brimið breyt sum boðaslóð,
tað Tórða niður at botni dró.
49 Sigmundur var ein menskur mann,
ikki bóru beinini hann.
50 Tá ið hann hevði svomið tann veg so langan,
hann legði seg stillan niður í tang.
51 Torgrímur átti Sandvík fyrr,
hann sá ein morgun út fyri dyr.
52 Torgrímur hyggur mót tara út:
“Eg meini, eg síggi ein reyðan klút.”
53 Torgrímur talar til sveinar tveir:
“Vitið um har er nakað meir!”
54 Inn koma dreingir og siga frá,
at stórur maður í tara lá.
55 At stórur maður í tara lá,
ongum líkari enn Sigmundi at sjá.
56 Torgrímur tekur sær øksi í hond,
so ganga teir at sjóvarstrond.
57 Torgrímur niður í tara sær,
maktarleysur lá Sigmundur har.
58 Torgrímur talar til sveinar sínar:
“Sigmunds ringur skal vera mín.
59 Dreingir, tit haldið mær í hans hár,
meðan eg gevi honum banasár!
60 Dreingir, tit haldið hans hár í topp,
meðan eg skilji høvur frá kropp!”
61 Dreingirnir hildu í hans hár,
meðan hann gav honum banasár.
62 Dreingirnir hildu hans hár í topp,
meðan hann skildi høvur frá kropp.
63 Ringin bóru teir heim til hús,
kroppin gróvu teir í sand og grús.
64 Slíkan enda Sigmundur fekk,
- frú, gloym ikki meg -
hans líki ikki av Føroyum gekk.
- Eg troði so lættlig,
har gár ein dans for Dúna,
frú, gloym ikki meg,
har dansa bæði jomfrúur og moyar,
eg troði so lættlig.
CCF 216 A
Einki TSB-nr.
Handrit: a: Kvæðasavnið hjá Napoleoni Nolsøe (Føroya landsbókasavn, Tórshavn) II (1842), s. 91, nr. 61; b: Hanus Hanusson: Fugloyarbók (fyri 1854), nr. 45 (AM, Access. 4).
Útgávur:
1. Føroya kvæði (N. Djurhuus greiddi til útgávu 1972), Band VI, s. 409.
2. Føroya kvæði (Inngangur og úrtøk eftir Dánjal Niclasen, 2003) 29. bind, s. 38.
Heimild: Úr Tórshavn. Napoleon Nolsøe (1809-1877) Tórshavn, 1842.


text:
Súgdýr í MykinesiBert tvey sløg av súgdýrum liva í Mykinesi, (hús)músin og haran.
Haraftrat eru húsdýrini seyðir, hestar, kýr, hundar og kettur.
So at siga dagliga síggjst tvey sløg av kópum – steinkópur og láturkópur.
Tað kann henda, at hvalir eru at síggja – bóghvítuhvalur (mastrarhvalur), grindahvalur, nísa og sjáldnari nebbafiskur, augustur og kúlubøka.
Súgdýrini í Mykinesi.
(Hús)Mýs.Eingin veit at siga, hvussu leingi mýsnar hava livað í Mykinesi, men nevnt kann verða, at presturin Land skrivar í bókini "Forsøg til en beskrivelse over Færøerne" í 1800, at tá vóru ongar mýs í Mykinesi. Ringt er at meta við vissu, um hetta er rætt, men helst er tað ikki so. Nýggjar DNA-kanningar hava víst áhugaverd úrslit. Hvussu víða mýsnar eru, kann vera við at vísa, hvussu og hvaðani Føroyar eru búsettar, tí húsmýsnar fylgja menniskjunum. Íløgukanningar av føroyingum hava víst, at føroyskir menn eru komnir úr Noregi, meðan føroyskar kvinnur er komnar úr Írlandi.
Húsmýs kunnu býtast í tvey sløg – eysturmýs, ið komnar eru úr Noregi; og vesturmýs, ið komnar eru úr Týsklandi og Onglandi, og sum í dag finnast í Mykinesi, Hesti, Nólsoy og Fugloy. Í hinum oyggjunum eru blandingssløg av eystur- og vesturmúsum. Hevur Land rætt, er tað áhugavert, at mýsnar í Mykinesi eftir 200 árum hava ment seg til eitt serligt slag við egnum navni: Mus Musculus Mykinessiensis. Tað hevur helst tikið um 1000 ár at nátt fram til hetta slagið. Eingin veit at siga, hvussu nógvar mýs eru í allari oynni. Tær eru at finna í húsum, hjøllum, úti í náttúruni, í lundalendi og heilt yviri á Borgardali.
Mykinesmýsnar eru kropsliga sermerktar, felags við øðrum vesturmúsum í Føroyum, t.d. er halin langur, bakbeinini long og sterk, og tað gevur sterka kraft í lopum. Tær eru øðrvísi littar enn vanligu húsmýsnar, brúnligari á liti, men ljósari búk. Mykinesmýsnar hava áhugavert fyribrygdi, tí innaru nasagluggar eru meiri viggskornir enn á øðrum músum og hetta hava tær felags við mýsnar á St. Kilda, vestasta oyggj heilt fyri seg sjálva á Hebridunum. Hugsast kann, at húsmýsnar í Mykinesi og í St. Kilda umboða elstu mýsnar í Evropa.
Vanliga síggjast mýsnar ikki, men eru í kjallarum, hjøllum og tær kappast við starar. Tær kunnu krúpa gjøgnum smá hol, sum ikki eru størri enn l6 mm.
Les meiri um húsmýsnar í Føroyum her (á føroyskum): Her (á enskum).
HarurHarur eru í Mykinesi, men tær eru ikki nógvar og talið tykist ikki broytast. Tær hava vist júst til lívsins uppihald, tí talið veksur ikki. Menn fara ikki at skjóta harur.
Fyrstu harur komu ikki fyrr enn 1965 í Mykines.
Tað løgna er, at harurnar oftast liva í 400 til 500 metra hædd uppi í haganum og ofta síggjast tær heilt uppi við Knúk í urðini vestantil har radiomasturin stendur. Tær kunnu koma heilt oman í hagan, oftast ein og ein, og hon er skjót at leypa úr staðnum, har hon hevur sitið trygt og goymt fyri at koma nóg langt burturfrá.
Harurnar í Mykinesi eru av somu ætt sum hinar í Føroyum; upprunaliga komu tær úr Noregi í 1850-unum av norsku oynni Kragersø. Upprunaliga var slagið snjóharur, hvítar um veturin, men tey mongu árini í Føroyum hava ført við sær, at tær eru gráligar á liti um veturin.
Myndir av harum í Mykinesi
Havsúgdjor undir oynna.
Kópar.Tá tú kemur niðan á Rógvu og gongur út í Hólm, sært tú mangan kópar líggja á flesjunum norðan fyri Hólmin alt árið. Út fyri lendingini og út fyri Hólmsgjógv á lítlari fles síggjast kóparnir nær við og tað sær út sum eru teir forvitnir, ikki minst tá tú ert í báti nær við. Tú sært høvdið við stórum myrkum eygum leitandi, og brígslar tú, hyggja teir forvitnir.
Fyrr í tíðini vóru kópar regluliga jagstraðir og menn fingu pening fyri at koma við kópakjálkabeinum; hildið var, at teir tóku nógvan fisk. Á látrum fóru menn í land og slógu kvølparnar íhel, aðrenn teir fóru á sjógv. Nú kemur tað fyri, at kópur verður dripin – og tvøstið smakkar hendinga væl, men er feitt.
Tað kann koma fyri, at einir 300 kópar liggja á flesjunum vestan- og norðanfyri, tá fjøra er og tá tornar skinnið. Teir geva ljóð frá sær,sum hoyrist langan veg. Í góðveðri við sól er hetta ein vøkur sjón at síggja, har teir liggja á flesjunum ella svimja í klára sjónum Úti á Bøli – víkini beint vestan fyri vitan.
Myndir av kópum á flesjunum
Hvalir.Frásagnir eru so at siga á hvørjum ári um hvalir, sum sæddir eru í Mykinesi.
Fyri nøkrum árum síðani vórðu nakrir hvalir hildnir til í lendingargjónni. Seint í 1990-árunum sigldi postbáturin SÚLAN beint fram á lítla grind uttan fyri lendingargjónna. Grindin varð rikin til Bíggjar og har gjørdi hon landgongd.
Seinnu árini eru fleiri mastrarhvalir – bóghvítuhvalir – sæddir framvið landi. Ein dagin, tá menn vóru á fjalli, sóu teir fimm mastrarhvalir svimja fram við landi og millum skerini eystan fyri bygdina.
Ár 2000 sást ein kúlubøka um 100 m. norðanfyri Hólmin, nær Hólmsgjógv. Nakrar dagar seinni sást ein kúlubøka frá báti sunnanfyri bygdina. Mundi tað vera hin sama?
Seint í 1990-árunum sóust nebbafiskar og augustur sunnan fyri Mykines. Tveir nebbafiskar svumu vestureftir nær landi. Augusturin var langt frá landi, men var eyðkendur við sínum skráa blástri.